"'Guk Euskaraz' ereserki bat bilakatu da Euskal Herrian" - Tolosa - Tolosaldeko ataria\n"'Guk Euskaraz' ereserki bat bilakatu da Euskal Herrian"\nTolosaldeko Ataria 2019-06-21 11:59\n1974an ekin zion euskal kantagintzaren ibilbideari artista donostiarrak. Azken urteetan lasaiago dabil, kolaborazioak egiten eta, iluntzean, Tolosako Musika Bandarekin ariko da.\nSan Joan festen hastapeneko egunean jarri dute, Tolosako Musika Bandak Jose Antonio Larrañaga Etxabe Urko (Donostia, 1948) abeslariaren kolaborazioarekin eskainiko duen kontzertua. Suziria lehertu eta ordu eskasetara izango da (20:30), Euskal Herria plazan. Donostiarrak, bandaz gain, beti ondoan izan duen Javier Perez de Azpeitia piano jotzailearen laguntza izango du. Gelditu gabe dabil, azaro amaieran Argentinara joango baita, beste proiektu bat dela eta. Aurrez, mende erdi batean testuingurua nola aldatu den, eta gaurko kontzertua nola prestatu duten azaldu du.\nNondik datorkizu ezizen hori?\nUrko Eibar inguruko mendi bat da. Donostian ezaguna nintzenez, eta nire buruari izen artistiko bat jarri beharra ikusi nuenez, izen hori jartzea erabaki nuen. Gainera, lagun batek 1972an bere semeari ere izen hori jarri zion, eta asko gustatu zitzaidan.\nFrancoren diktadura garaiak markatuta hasi zinen. Nolakoa izan zen 70eko hamarkadan abestea?\nLehen kontzertuak 1971n eman nituen. Oso momentu txarrak ziren haiek, batez ere, testuinguruagatik. Autoa kontzertua eman behar genuen tokiaren ondoan aparkatzen genuen, bertatik gitarra hartu, eta amaitzean lasterka ateratzeko. Euskaraz kantatzea, gainera, ez zen begi onez ikusten. Zalapartari hutsak ginen, jendea mobilizatzea baitzen gure helburua.\nAbestea, beraz, ekintza politikoa zen zuretzat?\nGarai hartan, 1978ra arte, gutxi-gorabehera, kantuan aritzea militantzia politikoa zen erabat. Politikoak ezkutaturik zeuden, ezin baitzuten oholtzetara igo. Guk, kantaldietan, herriari zer eskatzen zuen galdetzen genion, agintarien ordezko modura aritzen ginen. Beraiek agertzean, baina, militantzia alde batera utzi nuen. Orduan, beste mota bateko musika egiten hasi nintzen, bestelako mezuak zabaltzen.\nHamarkada horren aurretik, Ez Dok Amairu belaunaldi oso aberatsa utzi zuen euskal kantagintzak. Hala ere, zurekin batera artista handiak ere azaldu ziren gerora.\nHala da, bai. Gu, ordea, norbanako modura aritzen ginen, inoiz ez taldean. Ez Dok Amairu esperientzia izugarria izan zen, euskal kantautoreak martxan jartzeko oso positiboa. Gure belaunaldia, baina, politizatuagoa izan zen; ideia ezberdinak genituen. Oraindik, gainera, elkartzen gara batzuk; Gorka Knörrek, Gontzal Mendibilek eta hirurok kantaldi bat eskainiko dugu, uztailean, Bizkaia aldean.\nGuk Euskaraz eta Usurbilgo Elizan kantuak sartu zenituen, 1976ko lehen diskoan. Mezuagatik, abesti indartsuenak ziren horiek?\nEz nuke hala esango. Niretzat, gogorrena beranduago argitaratutako Gure lagunei izenekoa da, Txiki eta Otaegiri eskainia. Gaur egun horrelako mezua duen kanturen bat argitaratuz gero... auskalo!\nEuskarari eskainitakoa, ordea, arrakastatsuena izango da, ezta?\nBai, dudarik gabe. Guk euskaraz ereserki bat bilakatu da Euskal Herrian, estandarte bat. Gainera, era guztietako bertsioak dituen doinua da. Ikastolen festetan abesteko modukoa. Nire bizitza markatu du, Maite, maite, maitea kantuarekin batera. Eskaini ditudan kontzertu guztietan abestu ditut.\n1977an, berriz, euskaraz zuzenean grabatutako lehen diskoa argitaratu zenuen: Hemen gaude.\nDonostiako Antzoki Zaharrean eskainitako kontzertu batean grabatu genuen. Esperientzia izugarria izan zen. Kantuan ari nintzela, bi mutil gerturatu zitzaizkidan, ETAkoak zirela eta ikurrina bat jarri nahi zutela esanez. Ondoren, kontzertua grabatzen ari zen unitate higikorreko teknikaria ikusi nuen oholtza gainean. Galdetu nion ea zergatik zegoen han eta, berak, unitatea poliziaz inguratuta zegoela, eta grabaketa modu automatikoan utzi zuela esan zidan. Hori gutxi ez eta, amaieran, Brigada Politica Socialekoak nire bila etorri zirela ohartu nintzenean, atzeko atetik atera behar izan nuen. Sagardotegi batean ezkutatuta igaro nuen gaua.\nGerora, bide bera jarraitu ordez, balada erromantikoak eta poeten lanak musikatzen hasi zinen.\nBeharrezko aldaketa izan zen, jada politikariak oholtza gainean zeudelako. Guk, berriz, musikari heldu behar genion, nahiz eta oraindik militantziarako grinak bere horretan iraun. 1980tik aurrera, baina, musikaz gozatzen hasi nintzen, rock apur bat sartzen eta beste modu batera bizitzen. Horrez gain, Donostiako kantutegia lantzen hasi nintzen. Isil-isilik dago eta Donostiako hiru damatxo kantuak galtzen ari zirela eta, hiru urteko ikerketa lanari esker, zenbait moldaketa eginez, hitzak eta, hortaz, abestiak berreskuratzea lortu nuen. Ondorioz, bi urrezko diska eman zizkidaten.\n1990eko hamarkadan, denboraldi batez oholtzetatik urruntzeko erabakia hartu, eta musikan sartu-irtenak egiten hasi zinen.\nPixkana uzten joatea erabaki nuen, gainean neke handia nuelako. Handik urte batzuetara, guztiz utzi baino gehiago, nik nahi nuena nahi nuen unean eta nahi nuen tokian egiteari ekin nion. Hori dela eta, bandekin kontzertuak eskaini ahal izateko moldaketak egiteari ekin nion. 20 kantuz osatutako saiorako, 1.200 partitura egin ditut. Azkenean, Irunen, Gasteizen, Bilbon eta Getxon eskaini ostean, Tolosan izango da hurrengoa, nire bizitzaren parte den herrian. Ni ere erdi tolosarra naiz.\nHala al zara? Zer dela eta?\nNire emaztea tolosarra da eta, 1975 inguruan, zazpi urtez bizi izan nintzen Ibarran, Elduaien paper fabrikan lanean aritu bitartean.\nZenbat denbora behar izan duzu banden kontzertuak prestatzeko?\n6 hilabetez aritu ginen abestiak aukeratzen. Moldaketak egiten, berriz, Iñaki Urkizu aritu zen, 3 hilabetez.\nZer ikusi eta zer entzungo du publikoak gaurko kontzertuan?\nNire musika ibilbidearen errepaso moduko bat izango da. Zerrenda eta abestien ordena oso ondo pentsatuta daramagu. Bizitzan markatuta geratu zaizkidan kantu ezagunak entzun ahal izango dira; gehienak, amaieran.\nIn crescendo moduko bat izango da, beraz?\nHala izango da, bai. Saioaren erdialdean, bandak soilik joko du, gu zintzurra bustitzera joango garen bitartean. Ondoren, berriz, piano jotzaileak eta biok bi abesti joko ditugu, bandak deskantsatzen duen bitartean. Azkenik, Guk Euskaraz kantuarekin amaituko dugu, guztiok batera abesteko.\nAzken bi ostegunetan egin dituzue entseguak Tolosan. Zer nolako sentsazioekin geratu zinen?\nBietan ere oso inpresio ona izan genuen piano jotzaileak eta biok.\nLehenago Tolosan kontzerturik eskainitakoa al zara?\nTolosan, azken aldiz, duela 20 bat urte aritu nintzen. Leidorren egin izan ditut saio gehienak.\nEta, zer espero duzu publikoaz gaurko kontzertuan?\nParte hartzea eta guztiok elkarrekin abestea. Hala ere, eguraldiak izango du azken hitza.


Beltrán Orban-Kentzeko Xaboia, orbanen kontra eraginkorra, eta aldi berean jantzien lagun - Mercadona\n2016ko martxoaren 31\nOrban zailak eta jantzietako urratuak ezabatzeko behar zenuen aliatu perfektua Mercadonan aurki dezakezu orain: Beltrán Orban-Kentzeko Xaboi berria.\nProduktu berri hau eraginkorra da orbanen kontra, koipe edo olio orbanen kasuan bereziki, eta aldi berean jantziak zaintzen ditu garbitze prozesu osoan zehar. Beltrán Orban-Kentzeko Xaboiak eraginkortasuna eta samurtasuna uztartzen ditu, era tradizionalean eta osagai naturalez eginda egoteagatik, hain zuzen ere.\nBeltrán Orban-Kentzeko Xaboia\nBeltrán Orban-Kentzeko Xaboia erabiltzeko modua\nGarbitu nahi dituzun jantzietako zikinguneen kokalekua zehaztu, lepoan edo eskumuturretan, esate baterako. Eman bertan Beltrán Orban-Kentzeko Xaboia, eta utzi eragiten minutu gutxi batzuetan.\nJarraian, kendu xaboia ur ugaritan, edo, nahiago baduzu, sartu arropak garbigailuan.\nErabiltzen bukatzean, Beltrán Orban-Kentzeko Xaboiaren edukiontzia itxita gorde, leku fresko eta, posible bada, aireztatu batean, bero zein hotzetik urrun.\nAzkenik, uretan pasatu xaboiaren eraginpean egondako eskuak, garbiketa osatzeko.\nBeltrán Orban-Kentzeko Xaboiaren ezaugarriak\nMercadonak Espainiako enpresei ematen dien sostenguaren adierazleetako bat da Beltrán Orban-Kentzeko Xaboia. Bere instalazioak Almazora (Castelló) udalerrian finkaturik dituen Beltrán Hermanos S.L. konpainiak ekoizten du.\nBeltrán Orban-Kentzeko Xaboiaren edukiontziak 500 gramoko formatuan merkaturatzen dira. Produktu natural eta biodegradagarria da, landare-olioez egina. Bere ekoizpen tradizionalak erabateko eraginkortasuna ziurtatzen du mota guztietako ehun eta jantzietan, bai eta, aldi berean, horiek kaltetzeko arriskuagatik kezkatu beharrik ez duzula izango.\nBeltrán Orban-Kentzeko Xaboiaz gain, Mercadonaren Garbiketa eta etxea atalean beste produktu batzuk aurkituko dituzu zure arropetako zetaka eta zikintasunaren kontra borrokatzeko:\nOso gomendagarria da, esaterako, Arropa zuri eta kolorekoarentzako detergentea, azken belaunaldiko osagaiak txertaturik dituena, zure lixiban hutsik gabeko garbitasuna lor dezazun.\nKoipeak egindako orbanen kasu espezifikoan, Bosque Verde Eraginkortasun Profesionaleko Koipe-Kentzekoa erabil dezakezu betiere, txukun-txukun aritzen baita tankera guztietako azaletan, eta orobat arropan eta kirol egiteko zapatiletan, koipe-orbana edozein motatakoa delarik ere. Bere formula berritzaile eta indartsuak koipe eta zikintasun zailenen aurka egiten du, eta aldi berean, oso produktu erosoa da erabiltzeko, bere lainoztatzeko sistemarengatik. Limoizko lurrin atsegin eta freskoa du, gainera.


Arrantzarako ordutegiak, debekatutako eremuak eta gutxieneko distantziak - Arrantza eta Akuikultura - Euskadi.eus\nArrantzarako ordutegiak, debekatutako eremuak eta gutxieneko distantziak\nEguzkia ateratzen denetik sartzen denera arte egin daitezke urpeko kirol-arrantza eta ontzitik ur-azaleko kirol-arrantza.\nKirol-arrantzaleek une oro jakin behar dute arrantzan non dabiltzan eremu batean edo bestean egon, aplikatu beharreko legeria oso desberdina baita baimendutako espezieei eta arau-hauste eta zigorrei dagokienez. Arrantza bi ur motetan egin daiteke:\nBarrualdeko urak (Euskal Autonomia Erkidegoarena da eskumen osoa): oinarrizko marretatik barrualdera daudenak dira. Kostaldeko puntuak lotzen dituzten irudizko marrak ditugu oinarrizko marrak. Euskal Autonomia Erkidegoko kostaldean dauden oinarrizko marrak ondorengo hauek dira: Higer lurmuturretik Getariako San Anton uhartera doana; San Anton uhartetik Matxitxako lurmuturrerakoa; Matxitxako, lurmuturretik Villano lurmuturrerakoa, eta Villano lurmuturretik. Arrantzalearen Muturrerakoa, Euskal Autonomia Erkidegoko urak Kantabriakoetatik banatzen dituen lerro mugakiderainokoa.\nKanpoaldeko urak (Estatuaren eskumenekoak dira horiek): oinarrizko lerroetatik 12 milietaraino doazenak, oinarrizko lerroekin paraleloan hartuta. Eusko Jaurlaritzako Ekonomiaren Garapena eta Azpiegitura Sailaren Arrantza Ikuskaritzako Zerbitzuak ur horietan zaintze-lanak eta salaketa-aktak egin ditzake. Akta horiek gero Nekazaritza, Arrantza eta Elikadura Ministerioak izapidetzen ditu.\nUr-azaleko arrantzarako debekatutako eremuak:\n- Portuetan, itsasontziak sartu edo irteteko maniobrak egiten ari direnean, eta nabigazio-kanaletan, ontziak dabiltzanean.\n- Behar bezala seinaleztatutako lekuetan, jendea igerian edo beste ur-kirolen bat egiten ari bada. Gutxienez 100 m-ko distantzia utzi beharko da.\n- Debekatutako aldeetan, erreserba biologikoko aldeetan, biotopoetan eta babes beriziko aldeetan, eta uharri artifizialetan, horiei aplikagarri zaien arauak hala ezartzen duenean.\nUrpeko arrantzarako debekatutako eremuak: ezin da horrelako arrantzarik egin bainurako edo beste edozein itsas kirol egiteko behar bezala arrantzale profesionalak berain lana legez, Legeak ezarritakoa betez, egiten ari diren lekuetan jarduteko, lehen aipatutako gutxieneko distantziak errespetatu beharko dira.\nKirol-arrantzaleek gutxieneko distantzia jakin batera egon behar dute lanean legez ari diren arrantzale profesionalengandik. Honakoak dira distantzia horiek:\n- 100 m arrantza profesionalerako itsasontzi edota urperatutako tresna finkoetatik.\n- 300 m inguraketa-ontzietatik.\n- 500 m tunidoak kanaberarekin arrantzatzen ari diren tokitik.\n- 100 m bainatzeko nahiz beste edozein ur-kirol egiteko behar bezala mugatutako eremuetatik.


2019ko ekainaren 27a, osteguna | Ordua Euskal Herrian 14:50:25\nEkimenaren antolatzaileak (Ezkerretik eskuinera): Miren Osa Galdona (Iametza), Leire Rodriguez Zubiaurre (EHKolektiboa), Amparo Perez Canseco eta Xabier Alonso Alonso (Beltzitina S.C.)\nBaserriko Uztaren helburua herritarrek etxaldeak bertatik bertara ezagutzea da, baserritarren lanak eta produktuak nola lantzen diren ezagutuz. 2019ko edizioak hiru saio berezi eskainiko ditu: ekainaren 15ean Olatz Salvador ariko da Anuzitan (Araba), abuztuaren 31n Eñaut Elorrieta Pagolan (Zuberoa) eta azaroaren 9an Ruper Ordorika Eibarren (Gipuzkoa). Etxaldeko bisita, kontzertua eta bazkari agroekologikorako txartela 20 eurokoa da (gaztetxoak 12 euro). Izena emateko baserrikouzta@gmail.com helbidera idatzi behar da, tokia mugatua baita.\nEtxaldeetako ateak parez-pare irekiz laborantza ekologikoa eta euskal musika bezalako bi bazterreko diziplina ezagutzera eman nahi ditu ekimenak. “Lan polita egin arren ez zeukala jendartean oihartzunik” entzun izan dute EHKOko kideek, Josebe Blancok iaz aitortu zuenez, eta egoera irauli asmoz sortu zen Baserriko Uzta ekimen berritzailea: “Hurbiletik, hurbiltasuna baitugu ardatzetako bat kolektiboan. Eta noski, formatuak elkar ezagutzeko eta solaserako tartea ematea espero dugu”. Ekimena EHKO, laborarien kolektiboak, iametza eta ARGIAk garatu dute elkarlanean.\nBaserriko Uzta ekimena ez da baserrietan kontzertuak eskaintzera mugatuko. Hitzordua goizeko 10.30etarako jarriko da, etxaldea bisitatu eta nekazarien egunerokoa, ogibidea eta ekoizten dituzten elikagaiak gertutik ezagutzeko. Bisitaren ostean, musika emanaldia egingo da, izan ukuilu, ezkaratz edo etxalde bueltako pentzeren batean. Eta azkenik, bisitaldia borobiltzeko, bertaratutakoen arteko bazkaria egingo da, EHKO kideen baserrietako elikagaiekin, jakina. Hona aurtengo kartela:\nIazko zikloaren bideo laburpenak ikus daitezke jarraian:\n2017ko udazkenean Antzuolako Pikunieta baserrian jo zuen Anarik:\n2018ko udaberrian Rafa Rueda aritu zen Urduñako (Bizkaia) Santa Klara etxaldean:\nUztailean Mikel Urdangarinek abestu zuen Arbonan (Lapurdi) Jokin Zaldunbidek daukan baserrian:\nEta azaroan Oibarko Mendiko upategian Fermin Valenciak kantatu zuen:\nProiektuaren sorrera honela azaldu zuen Zuzeu-b Pikunieta baserriko eta EHKolektiboko kidea den Josebe Blancok:\nKanal honetan artxibatua: Agroekologia


1.000.000 €-tik beherako negozio-kopuru gordina duten eta COVID-19ak sortutako krisiak eta alarma-egoera berriak kaltetu dituen Eibarko ostalaritza-sektoreko autonomo eta enpresentzat ezohiko dirulaguntza (2020) — Eibarko Udala\nDeskribapena: 1.000.000 €-tik beherako negozio-kopuru gordina duten eta COVID-19ak sortutako krisiak eta alarma-egoera berriak kaltetu dituen Eibarko ostalaritza-sektoreko autonomo eta enpresentzat ezohiko dirulaguntza eskatzea.\nHartzailea: Laguntza honen onuradun izan ahalko dira 2020ko azaroaren 6an Eibarren ostalaritza-lokala irekita eta martxan duten pertsona fisiko edo juridikoak, baldin eta 1.000.000 eurotik beherako negozio-zifraren zenbateko garbia badute (Jarduera Ekonomikoen gaineko Zergan salbuetsitako zergadunak, Ekonomia Jardueren gaineko Zergaren testu bategina onartzen duen apirilaren 20ko 1/1993 FORU DEKRETU ARAUEMAILEAREN 5.1.c) artikuluaren arabera). Horrez gain, baldintza hauek bete behar dituzte:\nEibarren 2020ko azaroaren 6an Jarduera Ekonomikoaren Zergan alta emanda egotea.\n2020ko azaroaren 6an Jarduera Ekonomikoaren gaineko Zergaren honako multzoetako batean zergak ordaintzea:Lehen sekzioa: 6. Saila. Merkataritza, jatetxeak eta ostalaritza, konponketak. Honako epigrafe hauek:\nDirulaguntzaren zenbatekoa: Dirulaguntzaren zenbatekoa 500 eurokoa izango da eskaera bakoitzeko, betiere oinarrietan exijitutako baldintza guztiak betez gero. Dirulaguntzaren zenbatekoa handitu egingo da honako kasu hauetan:\nEstablezimenduaren titularrak jarduerari lotutako lokala errentan baldin badu, alegia, ez bada lokalaren jabe, baizik eta haren errentari, 200 euroko gehigarri bat izango du.\nEstablezimenduaren titularrak 2020ko azaroaren 6an 3 pertsonatik gorako batez besteko plantilla baldin badu, 150 euroko gehigarri bat izango du.\nEskaera egiteko epea: Dirulaguntza jasotzeko eskabideak aurkezteko epea 2020ko azaroaren 20an hasiko da eta 2020ko abenduaren 4an (hau barne) amaituko da.\nPertsona fisikoek: NANa edo horren balio bereko beste dokumenturen bat.\nEskatzailearen banku-kontuaren titulartasuna egiaztatzen duen agiria, eskatzailearen nortasunarekin bat etorri behar duena. Ondoko agiri hauetako edozein izango da baliozkoa: Banku-laburpena; libreta; banketxeak emandako ziurtagiria edo “Titularra-kontua” inprimakia behar bezala beteta eta banketxeak zigilatuta.\n"Alta emanda dauden langileen batez besteko plantillaren txostena", 2020ko azaroaren 6koa, Gizarte Segurantzak emana. Autonomoen erregimeneko langileen kasuan, autonomoen azken kuotaren ordainagiria.\nDirulaguntzaren xede den jarduerarako beste dirulaguntzaren bat eskatu edo eskuratu baldin bada, beste dirulaguntza horiei buruzko erantzukizuneko adierazpena.\nUdalak ofizioz egiaztatuko du entitate onuraduna Gizarte Segurantzako betebeharretan egunean dagoela, eta 2020ko azaroaren 6an Eibarko JEZn alta emanda dagoela eta deialdian adierazitako jarduera ekonomikoen gaineko zergaren barruko taldeetako batean egoteagatik zergak ordaintzen dituela.\nEbazteko gehieneko epea: eskaera egiten den egunetik zenbatuta, 3 hilabetekoa izango da.\nDirulaguntzen Datu-Base Nazionalean argitaratutako informazioa: https://www.pap.hacienda.gob.es/bdnstrans/GE/es/convocatoria/532430\nOinarriak-deialdia 2020: Eibarko ostalaritza-sektoreko autonomo eta enpresentzat ezohiko dirulaguntza\nIkusi | Deskargatu ( PDF, 515 KB)


1. sendotzea: Strategic Projects in Competitiveness and Innovation\nParte hartzaileek proiektu estrategikoetako lider izateko –osotasunean eta iraunkortasuna bermatuta – gaitasunak garatzea hainbat erakunde motatan, merkataritzako enpresak edo erakunde publikoak kasu, eta lurraldetan, jardueraren ezaugarriak eta eskariak kontuan hartuta.\nGaitasun hori garatzeak honakoa esan nahi du:\nLehiakortasuna lortzeko eta berrikuntza erakunde eta/edo lurralde batean garatzeko gakoak eta estrategiak jakitea.\nBerrikuntzaren eta lehiakortasunaren arloetan prozesu estrategiko bat osotasunean kudeatzeko behar diren faseak eta metodologiak jakitea eta ulertzea.\nIkasleek metodologia horiek benetako proiektu batean aplikatzea.\n2. sendotzea - First Steps in Competitiveness and Innovation Research\nIkasleek lehiakortasunaren eta berrikuntzaren esparruan ikerlanak egiteko beharreko trebetasunak garatzea eta doktore tesia egin ahal izateko jakiteak sendotzeko oinarriak eskuratzea.\nSendotze horrek ekonomia eta enpresaren arloan ikerkuntza eta berrikuntza hobetzeko beharrari erantzuten dio, arlo horren ekoizpena eskasegia baita.\nProfil honetan, garrantzi handia du Masterraren amaierako lana nola bideratzen den; are gehiago, Lehiakortasuneko eta Berrikuntzako tesi baten betekizun formal guztiak eskatuko zaizkio.\nIkerketaren gune nagusia erakundeetan eta lurraldeetan lehiakortasunaren eta/edo berrikuntzaren horizonte berriak definitzea eta zehaztea da, modu sistemikoan eta iraunkorrean.\nParte hartzaileek DBSko ikertaldeen laguntza izango dute, ondoko ikerrildo estrategikoetan:\nEnpresen Lehiakortasuna eta Garapen Ekonomikoa\nLurralde garapena eta berrikuntza sistemak; hazkunde ekonomikoa eta nazioarteko merkataritza; ekintzailetza; eta, azkenik, iraunkortasuna eta gizarte erantzukizuna.\nBerrikuntza eta Erakundeen Zuzendaritza\nIkerrildo honek enpresa kudeaketako arloek egin beharreko eraldaketak ditu aztergai, lehiatzeko ingurune berriak dakartzan beharrei erantzuteko.\nIbilbide Ikertzailerako Beka (50% deskontua)


‘ETA… ZER GEHIAGO?’ IKUSKIZUNA LARUNBATEAN ITSAS ETXEA AUDITORIUMEAN : Zazpi aldizkaria\n‘ETA… ZER GEHIAGO?’ IKUSKIZUNA LARUNBATEAN ITSAS ETXEA AUDITORIUMEAN\nMai, 2019 Hondarribia, Itsas Etxea\nLarunbatean arratsaldeko 20:00etan ikuskizun berezia izango dugu Itsas Etxea Auditoriumean. ‘Eta… zer gehiago?’. Aurkezpena gaur egin da auditoriumean bertan, eta han izan dira, Txomin Sagarzazu Alkatea, Andoni Egaña eta German Ormazabal, protagonistetako bi. Sarrerak 6 eurotan saltzen dira ohiko bideetatik, 3 eurotan 18 urtetik beherakoentzat.\nTxomin Sagarzazu Alkateak eskerrak eman dizkie “Hondarribira etortzeagatik berritasun honekin. Haseratik argi izan dugu Itsas Etxea Auditoriumak euskal kulturaren sorkuntza eta hedapenean laguntzeko balio behar zuela, eta emaitza onak izaten ari garela uste dut”.\nXabier Lizaso eta German Ormazabal piano-jotzaileek eta Andoni Egaña bertsolariak bat egin dute bizitzaren bidegurutzeetan hartzen diren bideei buruz musikaren, hitzaren eta bertsoen bidez gogoeta egiteko. Hamazazpi-hemezortzi urterekin Xabier Lizasok eta German Ormazabalek ere izan zuten erabaki behar hori.\n“Bi pianojole eta bertsolari/idazle bat elkartu gara proiektu berri honi ekiteko. Lehendik elkarrekin lan eginak ginen baina inoiz ez bi piano aldi berean oholtzan direla. Emanaldiaren lehen berezitasuna horretan datza: bi pianojole elkarrekin joaz oholtzan. Bi pianoetan joko ditugun obrek badute berezko pisu eta esanahia” esan du German Ormazabalek.\n“Baina istorio bat kontatzeko baliatzea egokia izan zitekeela pentsatu genuen. Eta istorio hori hitzez eta bertsoz kontatuko da” gehitu du Andoni Egañak. “Partikularretik abiatutako istorioa da baina unibertsalerako bidea aisa egiten duena. Hamazazpi-hemezortzi urterekin askok eta askok erabaki beharreko bidegurutze bat izaten dugu aurrean. Ikasten segi edo ez. Eta ikasten segitzekotan ze bide hartu”.\n“Hamazazpi-hemezortzi urterekin Xabier Lizasok eta German Ormazabalek ere izan zuten erabaki behar hori. Eta eskolan ikasketa-arduradunak zer ikasi behar zuten galdetu zietenean biek erantzun bera eman zuten: pianoa. Orduan, eskolan, etxean, kalean… pianoa ikasi behar zenuela esaten bazenuen hurrengo galdera segurua izaten zen: “Eta... zer gehiago?” amaitu du Egañak.


ASIERA: Ipui guzientzakoa... (Doiñua: «Artolak dauka»... Gora ta azpipe...)\nEMAKUME ABOTSA: Bein batean, Bizkai'ko lurretan, ba omen zan gizon aberats bat, bere etxean pakerik etzuana... Mundua ikusi nai... Ta mundua etxe barruan ezin sartu. Orratx!... Beruari eragin eta eragin... berotu zan azkenerako: (Soiñua gora ta bera...)\nABERATSA: Ba-noa munduan zear, zer ikusten dedan begiratzera. (Doiñua gora ta bera...)\nEMAKUME ABOTSA: Biderako bear bearrekoa artu ta atera zan etxetik. (Atea isten eta bidean pausoak entzun bitez...)\nABERATSA: Ze aldetara joko ote det?... Noan bide ontatik!... Zerbait ikusteko bidea izango det, noski... Ara! baso artan norbait agiri da... Ia zertan ari dan. (Doiñua bideari laguntzekoa, gora ta bera...)\nIZLARIA: (Emakume abotsa komeni da Izlari onen esanetarako). Basora iritxi zanean, egurgille bat ikusi zuan, egundoko egur pilloa lotzen. Ortarako, eldu zion aritz sendo bati, sustraitik atera ta lokarri bat ba-litz baiño errezago, eskuz biurritu zuan aritza ta arekin lotu bere egur-txorta aundia.\nABERATSA: Kaiso, adiskide! Zertan ari gera?\nEGURGILLEA: Agirian dago nere lana. Egur-pillo au etxera eramateko, lotzen ari naiz.\nABERATSA: Gizona! Eztezu indar makala, aitza orrela okertzeko! Atoz nerekin eta zure indar oiekin egurretan baiño geiago irabazteko bidea sortuko dizut.\nEGURGILLEA: Ongi da! Itzetik artzen zaitut.\nIZLARIA: Ta besterik gabe, egur txorta bertanbera utzi ta batu zitzaion gure aberatsari. (Doiñua gora ta bera...)\nGizon biak aurrera ta aurera ba-zijoazen... Igaro zituzten erri batzuek eta aietako batera urreratzen ari zirala, orra nun arkitzen duten beste gizon bat gora begira:\nABERATSA: Egun on, lagun! Egualdiari begira, ala?...\nBEGIRALEA: Ez, jauna, Egualdiak ez dit kezkaik ematen. Beste zerbait det or goitik itzultzekoa.\nABERATSA: Or goitik?\nBEGIRALEA: Bai. Oraintxe ordubete, dunba bat, tiro bat, jaurtiki det, eta beste ordubete barru jetxiko da nik jaurtitakoa.\nABERATSA: Gizona, gizona!... Orrelako doaia ba-dezu, atoz gurekin, eta etzera gaizki izango.\nBEGIRALEA: Ezta gaizki esana. Berealaxe naiz zuekin.\nIZLARIA: Eta iru gizonok, andik pixka batera alkarrekin ziran bidetan barrena... (Doiñua gora ta bera...)\nTa orra nun arkitzen duten beste gizon bat, bere belarriak lurrean josita entzuten bezela zegoena.\nABERATSA: Kaixo, gazte! Zer egiten dezu or belarriak lurrari emanda?\nENTZULEA: Nik, nere belarri auei eskerrak, munduko berri guziak jakiten ditut. Baiña ala ere ba-det gauza bat oraindik ikasi gabea.\nABERATSA: Ze gauza?\nENTZULEA: Gariak ernetzerakoan nolako otsa ateratzen duan.\nABERATSA: I ere egoki etorriko aiz guretzako. Utzi zak lurrrari galdezka egote ori, ta ator gurekin.\nIZLARIA: Eta ura ere batu zitzaien... Or dijoaz laurak aurrera bidean... (Soiñua gora ta bera ta pauso otsak bidean...)\nEldu dira ola zar baten aurrera, ta an ikusi zutenak, geldi-arazi zituen gure bide lagunak. Ola aretan, gizon bat bere sudur zulo bat beatzez estali ta beste sudur-zulotik aizea botaka ari zan. Lagunetatik zarrena joan zaio ta galdetzen dio:\nZARRRENAK: Zer ari gera, konpañeo?\nAIZE-EMAILLEAK: Sudur-zulo bakarretik botatzen dedan aizearekin, alboko ola onetxen gabi ta ardatza erabiltzen ditut. Zulo bietatik aize-ematen asiko ba-nintza, ola au sustraitik atera ta aidean zear jongo litzake.\nZARRRENAK: Motel! motel! ez aiz makala. Gurekin etorri nai al-dek? (Soiñua gora ta bera ta pauso-otsak bidean aurrera...)\nIZLARIA: Eta ala, ugaldu zan beste batekin lagunen taldea... Ala kontuak, joan da joan da joan... Erregeren uri nagusira iritxi dira bost lagunok. Etziran ixillik egotekoak, eta kaletan barrena sartu ziranean, asi ziran erronka jotzen ezker-eskuitara:\nABERATSA: Zama jasotzen gu aiñakorik ba-da, betor bide-erdira!\nEGURGILLEAK: Prakadunik ba-da, aurreratu bedi emen!\nBEGIRALEAK: Anka bikorik ba-lego, joka beza gurekin!\nENTZULEAK: Probintzian iñor ba-da!...\nAIZE-EMAILLEAK: Munduan gauza danik ba-da!... (Mar-mar aundia entzun bedi ta soiñua gora ta bera...)\nERREGEK: Zer da kale ortan orrenbeste zarata ateratzeko?\nMORROIAK: Bost gizon dira, Jauna. Ta oiu aundiak egin dituzte.\nERREGEK: Zer bear dute?\nMORROIAK: Uri ontan zama-jasotzaillerik ote-dan galdetzen dute. Ta berak aiña jaso ezetz, diote.\nERREGEK: Joan adi kalerik-kale ta jo zak pregoia. Uriko gizon indartsuenak bildu ditezela nere jauregi aurrean. (Soiñua gora ta bera. Gero, danbor-otsa ta pregoi-oiua...)\nMORROIAK: Aditzera ematera noa, gure uri nagusi ontan bost gizon agertu dirala, ta erronka jotzen digutela, ia nork jaso dezaken berak aiña zama. Orregatik, Errege Jaunaren aginduz, etorri ditezela Errege-Jauregi aurrera uri ontako gizonik indartsuenak, eta joka dezatela bost gizon oien kontra, nork zama aundiagoa jaso. (Marmarra ta jende otsa... Soiñua indarrean bukatzeraiño.)\nIZLARIAK: Bildu ziran uriko gizonik aipatuenak, beren indarrak gure bost lagunekin neurtzeko... Erregek, urre ta zillarrez betetako zaku batzuek saritzat ekarrarazi zituan aurrera. Zaku ikaragarriak ziran, eta irabazteko aiek jaso bear zituzten jokalariak. Errege-etxeko oiulariak, deadar egin zien:\nOIULARIAK: Or dituzue zaku oiek, bata baiño bestea astunagoak. Asi bereala, ia nor gelditzen dan nagusi jokoan. (Marmarra geitzen... Oiu batzuek: Ia, Patxi! Irea dek jokoa!... Ogei bosti Patxi'ren alde!... Ba-ziak... Soiñua gora ta bera...)\nIZLARIAK: Patxi ta bere lagunak, denak uri artakoak, banan-banan jaso zituzten zakuok, txikienetatik asi ta astunenetaraiño. Onek errezago, arek nekezago. (Txalo aundiak eta oiuak: Ori dek gatza!... Etzegok i bezelako ardatzik!...)\nUriko gizon indartsuak bukatu zutenean, Erregeren ordezkoak oiu egin zien gure bost lagunei:\nORDEZKOAK: Orain zuen txanda da! Ia ontzen dezuen uriko gizonen marka.\nIZLARIAK: Aurreratu zan aritza sustarretik ateraka arkitua izan zan laguna, ta zaku guziak batera artu ta bizkarreratu zituan, jendeak «Amen» esan baiño lenago. Ango txaloak!\n(Txalo biziak entzungo dira... Ta oiu biziak: Ori dek besoa!... Txapeldun dek kanpotarra!... Soiñua ta oiuak nasi...)\nORDEZKARIAK: Errege jaunaren aginduz, kanpotarrak jasoko ditu beretzat zaku guziak, duten urre ta zilarrekin! (Txalo ta oiuak berriro...)\nIZLARIAK: Artan, bukatu zan jokoa ta gure bost gizonok, artu zuten etxerako bidea. Zakuetan, beren bizitza guzian aberats izateko lain diru bazeramaten. Baiña ainbeste dirurekin bidean joatea, etzan arriskurik gabeko lana, ta bada-ezpada ere, lurrean belarriak jartzen zituan arek makurtu ta entzun zuan, ezer okerrik ote-zetorkien jakiteko:\nENTZULEAK: Adiskideok! Galduak gaituk!\nABERATSA: Zer, ba?\nENTZULEAK: Erregek soldadu talde aundia bialdu dik gure billa. Gaiñean dizkiagu laster. (Soiñua bizi-bizi ta naste aundian...)\nTIRODUNAK: Etzaitezte bildurtu, lagunok. Gauden ementxe geldirik, eta gero ikusiko diagu nor zein dan. Emen dituk! Ez bildurtu! (Zaldi azkarren otsa... Gero, tiro ta dunba zarata...)\nIZLARIAK: Eskopetadunak zaldizkoak iritxi-ala, bere txispaz jo ta lurreratzen zituan lasai. (Berriro zaldi-zarata ta tiro-otsak...)\nTIRODUNAK: Mutillok! Auek joan dituk. Etzigutek geiago kezkarik emango. Itxasoa aurrean diagu, bai, ta arrapa gaitzatela berriz. (Soiñua larri ta azkarra... gora ta bera...)\nBost lagunak, ontzi bat beren kontura artu ta jo zuten itxasoan aurrera. Zapiak aizez puztuta, ba-zijoazen olatuak gainduaz... Baiña lurreko zarata guziak entzuten zituanak, etzuan geiegizko pake-usterik. Jarri zan, ba, entzuten eta bereala deadar egin zien lagunei:\nENTZULEAK: Ez poztu azkarregi, mutillok! Emen dizkiagu berriz ere, erregeren ontzietan millaka gudari. (Aizea ta arraun-otsak entzun bitez... Soiñua larritzen...)\nIZLARIAK: Baiña an zegoen, aize-emaillea, ta etsaiak inguratu zitzaizkionean, asi zan sudurzulo bietatik aizea astintzen... Ura ardailla sortu zuana erregeren ontzietan! Errege bera ere an baitzan; sudurzuloetako aizeak jaso zituan egundoko ekaitzak, eta olatu asarre aien azpian, an galdu ziran errege ta bere mendekoak. (Deadar larriak, aize-erasoak... olatu arroak... dunba ta oiuak...)\nOnela, bost adiskideok alkarren laguntza batu zutelako, irabazitako urre ta zillarrarekin ederki bizi izan ziran andik aurrera.\n(Soiñuak poza dariola bukatzen du gure kontu zarra...)\nBUKAERA: Ala ba-zan, ezpazan, Bitoriko plazan sagu xarra dantzan...\nIpui guzientzako bukaera emen azkenerako.


Gazte Abertzaleakek Ekaitz Samaniegori elkartasuna adierazteko manifestaldiarekin bat egiten du\nHome » Eskubide zibil eta politikoak » Gazte Abertzaleakek Ekaitz Samaniegori elkartasuna adierazteko manifestaldiarekin bat egiten du\t»\n12 Urt, 2012 Eskubide zibil eta politikoak\nGazte Abertzaleakek bat egiten du gasteiztar honen egoera salatu nahi duen manifestaldi honekin. Atxilotua izateko arriskuan dago, Auzitegi Nazionalak kondenatu eta geroago, Auzitegi Gorenak bere zigorra handitu ondoren, 8 urteko zigorra jarri zioten, 6 Segiko kidea izateagatik eta 2 urte molotov koktel batekin Gasteizko trenbiaren geltoki bat erasotzeagatik 2009an.\nBidegabekeri honen aurrean, Gazte Abertzaleakek bat egiten du eta bere elkartasuna adierazi nahi dio, urtarrilarren 14ean Ekaitz Etxean! kolektiboak deitu duen mobilizazioari. Bide batez euskal gazteria deitzen du mobilizazioan parte hartzera.\nGazte Abertzaleaketik egoera politiko berri honetan oraindik militantzia politiko hutsagatik epaiketa politikoak jasatea salatu nahi dugu, Euskal Herritik kanpo egun bateko kartzela zigorra ere mereziko ez lukeenean. Bai Estatu espainolari, baita frantsesari ere exijitu nahi diegu erantzunkizunarekin joka dezala euskal gatazka konpontzeko, eta ez sistematikoki erasotzen jarraitzea euskal gizartearen zati bati, bakerantzeko bidean oztopoak jarriz.


ELA, LAB, ESK, STEE-EILAS, EHNE eta HIRU sindikatuen lehen balorazioa | LAB SINDIKATUA\nGreba orokorra Greba eguna ELA, LAB, ESK, STEE-EILAS, EHNE eta HIRU sindikatuen lehen balorazioa\nELA, LAB, ESK, STEE-EILAS, EHNE eta HIRU sindikatuen lehen balorazioa\nDauzkagun datuen arabera, gaur Hego Euskal Herrian deitu dugun greba orokorra oso erantzun zabala izaten ari da goizeko orduetatik abiatuta.\nDuela astebete egindako agerraldian 900 enpresa komiteen datua eman genuen eta egun hauetan datu hori erabat handitu da, asanbladatan eginiko bozketak grebaren alde ia erabatekoak izan direlarik.\nEnpresetako komiteen atxikimendua edo enpresetan egindako batzarraz gain azpimarratu nahi dugu enpresa txikietan (sektore guztietan) izaten ari den erantzuna. Kooperatibetan ere erantzuna aparta ematen ari da grebaren helburuekin bat etorriaz.\nGarraio sektorean grebaren erantzuna estalia izan da gehiegizko gutxiengo zerbitzuen ondorioz, baina dena den oso erantzun zabala du une honetan, nahiz eta bestetan baino askoz bidaiari gutxiago izan.\nIrakaskuntzako datuak azpimarratu beharrean gaude. Hezkuntzaren maila guztietan erantzuna handia izaten ari da eta ikastetxe gehienak, haurreskolatik hasita Irakaskuntza Ertainak eta Unibertsitateraino, bere ateak itxi dituzte dagoeneko.\nOsasungintza sektorean grebari emandako erantzuna eragina izaten ari da osasun zentroetan nahiz ospitaleetan, eta gehiegizko zerbitzu minimoak ari dira funtzionatzen.\nEta datuekin batera sozialki ematen ari den erantzuna oso positiboki baloratzen ari gara.\nGaur Hego Euskal Herriko enpresetan eta kaleetan oso argi ikusten ari gara euskal langileriaren eta jendartearen ezezkoa berriki inposatu diguten Lan Erreforma berri honi.\nBaina erantzun hau ez da soilik mugatzen azken erreforma honi, gaurko greba orokorrarekin ezetz esaten ari gara dinamika oso bati, krisi hau hasi zenetik eramaten ari diren neurri eta politika guztiei ezetz esaten diogu hain zuzen ere.\nEta greba orokor honekin bihar Rajoyren exekutiboak iragarriko dituen murrizketa berriei ere ezetz esaten ari gara. Gaur argi geratuko da, inposatzen diguten bidearekin eta honek ekartzen dituen ondorioekin (ongizate estatuaren suntsiketa, sektore publikoaren desmantelazioa, lan merkatuaren eta negoziazio kolektiboaren desarautzea, e.a.), ez gaudela ados. Bestelako politikak eta neurriak eskatzen ditugu.\nEuskal Herrian, 2012ko martxoaren 29an\nELA, LAB, ESK, STEE-EILAS, EHNE, HIRU\nDeclaración de Igor Arroyo (LAB) sobre la Huelga General en Nafarroa\nLanuzte ikaragarria Hego Euskal Herrian lan errefoma eta eskubide murrizketen aurka\nArratsaldean ere manifestazio jendetsuak herri eta hiriburuetan\nMilaka langile atera dira dira kalera lan erreformaren kontra eta eredu berri baten alde\nHuelga masiva en Nafarroa


Hauxe, zure talde kutun berria | Kirola | Berria\nHauxe, zure talde kutun berria\nKarsiyaka Turkiako taldearen zaleen osagarri ohiko bat ikurrina da. Ez antzeko suzedaneo bat; Aranarena bera. Euroligan ariko da lehen aldiz.\nKarsiyakaren aldagelaren atea, 2013ko EuroChallengearen finalean. BERRIA\n2015eko urriak 15\nCAFek duela urte batzuk Turkiako kostaldeko Izmirren tren batzuk muntatu zituenean, izango zen horman harro zintzilikatzeko ikurrina eraman zuen behargin goierritarren bat. Eta harrituko zuen alferrik ari zela egiaztatzeak, hiria egituratzen duen badiaren iparraldean dagoen Karsiyaka auzoko dendetan aise erosi ahal izango baitzuen ikurrina.\nIzan ere, kolore berde, gorri eta zuriekin janzten den tokiko kirol klubaren sinboloetako bat da euskal ikurrina. CAFeko trenak baino lehenago Izmirrera iritsitako produktua, gainera.\nVolkan Derya Karsiyakako semeak Athleticen aldizkari ofizialari duela urte batzuk azaldu zionez, bera izan zen 80ko hamarkada erdialdean inportazio berezia egin zuena. Bilbora lanera ailegatu bezain pronto maitemindu omen zen ikurrinarekin, bere betiko taldearen hutsunea biziki sentitu eta haren kolore berberak zituelako.\nIzmirrera itzuli, eta harmailetako ezagunei Deryari berari bezain egokia iruditu zitzaien osagarri berria. Urteekin, Karsiyakaren merchandising-aren produktu klasiko bilakatu da ikurrina. Euskal Herrian aspaldi erabiltzen dena, marra lodikoteekin, eta klubaren ezkutua gainetik duela.\nAzaroaren 8a kolore berde eta gorriko errotuladoreekin markatu dute zaleek agendan. Goztepe dator auzora, Karsiyakaren aurkari intimoena. Europako futbol derbi beroenetakoa da, bi taldeak bigarren mailan izanda ere. Goztepek, noski, gorriz eta horiz janzten du.\nFutbolaz gain billarra, bola jokoa, bela eta antzeko sailak ere baditu Karsiyakak, baina saskibaloiak harrotu du aspaldian auzoko giroa. Berrogeita hamar urte daramatza taldeak Turkiako lehen mailan, eta ekainean bigarrenez txapeldun izan zen, bere aurrekontua lauzpabost aldiz biderkatzen zuten Efes Pilsen edo Fenerbahceren aurrean. Suspense aste batzuen ondoren Pinar babesle leiala edukita ere, diruarekin xelebre samar jokatu ohi du klubak, Euroligako C multzoan arituko zela baieztatu zen. Kontinentean ikurrina paseatzeak izango ditu bere eragozpenak. Taldeak ezingo du bere Karsiyaka Arena erabili. 5.000 ikusle sartzeko ere txiki samarra den eraikina ezaguna da, zaleak oihuka hasi eta 125 dezibeletik gorako zarata eragin izan dutelako. Handiagoa eta erosoagoa den Halkapinar Arena auzotik urrun samar dago, eta ikusi beharko da han aritzeak harmaila eta bostekoa hozten dituen ala ez. Pibot moduan Colton Iverson ariko da, Laboral Kutxako jokalari ohia.\nAernnovako langileek kaleratzeak indargabetzeko itxaropena dute


Vitoria-Gasteizko Udalaren web-orria - Udaleko hezkuntza jarduerak - 2019-2020 ikasturtea - Ezagutu ezazu Zurumurruen Aurkako Estrategia!\nEzagutu ezazu Zurumurruen Aurkako Estrategia!\nIzena ematea: irailaren 6tik 27ra Izen-ematea online.\nSaio honetan Zurrumurruen Aurkako Estrategiaren ideia gakoak hurbildu nahi dizkiegu gazteei, euren artean partaidetzarako jakin-mina pizteko, eta kulturen arteko bizikidetzako giroa eraikitzeko beharrezkoa den erantzukizun pertsonal eta kolektiboa sustatzeko.\nPartaidetzan oinarritutako metodologia bitarte, zenbait kontzeptu jorratuko dira (esaterako identitatea, pentsamendu kategorikoa, estereotipoa, aurreiritzia eta bazterkeria), eta gatazkak prebenitzeko zenbait praktika ezagutaraziko zaizkie, ikuspegi baketsu eta aniztasun irizpideetan oinarrituta.\nDLHko 3. zikloa eta DBH\nIraupena: eskola-ordutegira egokitutako saio bat, 50/60 minutu ingurukoa.\nIrakasleen inplikazioa: programa hasi aurretik, ikastaldearen inguruan jakin beharrezkotzat jotzen dituenak adierazteko eskatuko zaio haren ardura duen irakasleari. Eta programa amaitzerakoan, berriz, nolabaiteko feedbacka eskatuko zaio, alegia, jasotako alderdi funtsezkoen berri ematea.


Bizum bidezko ordainketak posible dira jada webguneetan, adibidez Erran.eus-en - Sustatu.eus - Teknologia albisteak\nBizum bidezko ordainketak posible dira jada webguneetan, adibidez Erran.eus-en\n2020-09-10 : 09:06\nErran.eus agerkari lokalak ordainketa modu berria ezarri du bere webgunean eta Ttipi-Ttapa aldizkarian urtebetetze zoriontzeak argitaratzeko: Bizum bidez. Tokikom Plataforma darabilen webgunea da Erran, eta CodeSyntax-ek egin du egokitzapena. Ordainketa plataforma batekin konexioa doan (ia) edozein webguneren esku dago jada Bizum bidezko kobraketa egiteko modua, merkataritza elektronikoa erraztu dezakeen kontu bat.\nEspainiako zenbait banketxek partekatzen duten ordainketa sistema mugikorra da Bizum, eta Hego Euskal Herrian hedatuen dagoen mugikorreko ordainketa sistema da. Merkataritza elektronikorako aukera hau ez dute Bizum-en integratutakjo entitate guztiek eskaintzen, baina laster hedatuko dela uste dugu. Kutxabank eta Caixabank-ek (Nafarroan CAN irentsi zuen erakundea) eskaintzen dute jada aukera eta Laboral Kutxak laster eskainiko duela iragarri du.\nMerkatariaren aldetik, "ordainketa pasarela" edukitzea da kontua. Halako bat garatua badu, eta bere banketxea Bizum aukera berri honetara egokitua badago, urrats gutxitan konfiguratuko dute aukera berria informatikariek. Kasu honetan, Erran.eus-ek bazuen lehendik ere ordainketa sistema (txartelez eta Paypal bitartez egitekoa), eta hortaz aukera bat gehitzea izan da kontua.\nEroslearen aldetik, Kutxabank eta Caixabank-en Bizum bertsioak edukita, lehen urrats bat egin behar du erabiltzaileak: gako pertsonalizatua lortu. Lehen erosketa egiten duen unean bertan egin dezake, edo Bizum baduzu zure patrikan, orain egin eta gero nahi duzunean erabili.\nZure Bizum aplikazioan ireki eta han egon behar du aukera gakoa lortzeko. Zuk zeuk aukeratu dezakezu 4 zifrako sekuentzia. Sekuentzia hori dakizunean, erosketak egin ditzakezu Bizum onartzen duten tokietan, eta hori egiteko ez duzu behar aplikazioa duen telefonotik jardun beharrik. PC batean web nabigazioa eginez egin dezakezu erosketa, eta eskuan duzun Bizum-dun telefonoa baieztapena bideratzeko erabliko duzu.\nErran.eus-eko zorion-agurren kasuan, ezkontza eta jaiotza oharrak desgaituta dituzte, baina urtebetetze ohar bat enkargatu dezakezu. Guk geuk hori egin dugu, sistema instalatu ondoren, badabilela probatzeko. Hemen emaitza. Prozesua honela da, kasu honetan: zoriontze oharra prestatu, eta ordaintzera pasatu. Beste webgune batean erosketa saskia betetzea litzateke, eta gero ordaintzera pasatu. Kasu honetan, erosketa saskia 5 edo 10 eurokoa izango da, segun eta argazkia handi ala txiki agerrarazi nahi duzun. Erosketa egiteko orduan, Bizum bidez egiteki aukeratzen baduzu, interfaze hau agertuko zaizu webean:\nZure telefonoa eman, eta gorago aipatu dugun zure Bizum gakoaren lau zifrak aukeratu. Ordaintzeko emandakoan, beste urrats bat:\nMugikorrean SMS bat jasoko duzu zenbaki-kode batekin, eta horixe sartu behar duzu. Egina geratzen da horrela. Prozesuan, Erran.eus kasuan, e-posta mezu bat ere jasoko duzu ordainketa bideratu dela baieztatuz. Prozesuan ez dago komisio kobraketarik ez eroslearentzat ez merkatariarentzat.


Bekatua | Iritzia | Berria\n«Nire bekatua da harroa izatea». «Zerorrek ere gazte garaian egin zenuen bekatu». «Bekadunaren bekatua da...». «Bekatutxo bat egin dut baina». «Zuk egindako bekatu horrek barkaziorik ez dauka».\nGure belaunaldiko bertsolariok ere mila aldiz erabili izan dugu bekatu hitza. Sormenetik asko du bertsogintzak, baina baita usadiotik ere. Eta askotan, jasoa erabiltzen dugu errazegi, sakonenean zer esan nahi duen asko pentsatu gabe. Bekatu-k balio izan digu akats, gaiztakeria, hankasartze, errore, bihurrikeria...ren sinonimotzat. Eta ez dira gauza bera, jakina.\n«Ez da bekatu; delitu da» esaldia da aspaldion entzun dudan lelorik indartsu eta eraginkorrena. Eliz-gizonek eginiko sexu-abusuen inguruan sortu dute. Bekatu bezain kontzeptu brumatsuak zeruetan kokatzen du joko-zelaia. Larru-azala, eta ezpainak, eta zakila, eta beldurra, eta izua, eta suizidioak... lurtarrak dira, ordea, gainerako kontu lurtarren pare neurtu beharrekoak. Sexu-abusuak delitu dira, Praixkuk egin edo Aita Santuak, eta tribunalen aurrean epaitu behar lirateke. Eta kontu hauei dagokienez behintzat, bekatuarekin batera ezkutatu behar lituzkete penitentzia edo barkamenaren gisako kontzeptuak ere. Justizian eta gizarteratzean sinisten dut nik...


Getxoko EH Bildu: "Nola hasiko dira Ibarbengoako obrak desjabetzerik egin gabe?" - Hiruka.eus\nPolitika Getxo 2015-04-01 15:35\nBizkaiko Garraio Partzuergoak Ibarbengoako metro geltokiaren ondoan egin gura duen aparkalekuaz kezkatuta agertu da Getxoko EH Bildu. Bada, egunotan getxoztarrek jasotako “diptiko informatiboaren” inguruan informatzeko eskaera egin diote Almudena Ruiz de Angulo Eusko Jaurlaritzako Garraio Azpiegituren zuzendariari. Koalizio abertzaleak adierazi duenez, diptiko horietan lanak “berehala hasiko direla” iragartzen dute; hori horrela, auzotarrek informazio hori “alarmaz” jaso dutela salatu dute, “izan ere, oraindik ez dira beharreko desjabetzeak egin”.\nTosu landa inguruan egin nahi dute aparkalekua. | Ikusi handiago | Argazki originala\nGetxoko EH Bilduk obrak nola hasi behar dituztela galdetu diote Ruiz de Angulori, desjabetzak oraindik ez baitituzte egin. Halaber, horiek noiz eta nola egingo dituzten azaltzeko eta obrak egiteko lanak noiz hasiko diren zehaztea eskatu diote; “ez al da planteatzen auzokide eta desjabetzea pairatuko dituztenei informatzea, bai eta getxoztar guztiei informazio gehiago ematea?”, gaineratu dute koalizio abertzalekoek.\nEra berean, aparkalekuaren proiektuagaz duten desadostasunak eta Ibarbengoako geltokiaren eta aparkalekuaren proiektuen “kudeaketa txarra” salatu dute; “bereziki kontuan hartuta une honetan HAPO-a berrikusten ari dela Getxon eta honelako proiektua esku-sartze onartezina izan liteke”.\nBizkaiko Garraio Patzuergoak (ctb) euren proiektu megalomanoen (Ibarbengoako parkingak 5,8 milioi euroko kostua eukiko du) propaganda egitean dirua gastatu beharrean garraio publikoa merketzean gastatu beharko luke.


Amasa-Villabonako udal gobernuaren oharra, EAJ-PNV alderdiak publikoki egindako salaketari erantzunez - - Tolosaldeko ataria\nAmasa-Villabonako udal gobernuaren oharra, EAJ-PNV alderdiak publikoki egindako salaketari erantzunez\nAmasa-Villabonako Udala 2019-07-10 16:39\nB. Beatriz Unzue Esnaolak bere agintaldian sinatutako lehen bandoa, 2019ko uztailaren 5ean, N-1tik Villabonarako sarreren itxierari buruzkoa.\n1. Bandoa ele bietan dago. Betetzen du Euskara Planak dioen irizpidea.\n2. Bandoaren izenburuan euskarari lehentasuna ematen zaio, euskarazkoa Century Gothic 17 negritan dago eta gaztelerazkoa Century Gothic 14 negritan. Beraz, euskarazkoa handiagoa da gaztelerazkoa baino hiru puntutan.\n3. Bandoaren testuari dagokionez, euskarari lehentasuna ematen dio (letra tamaina handiagoa da eta negritan dago). Hala ere, testua word formatoan aztertuta, euskarazko testua puntu erdi bat handiagoa dela ikusten da (euskarazkoak arial 10,5 eta erdarazkoak arial 10), eta ez bi puntukoa Euskara Planak dioen bezala. Beraz, lehentasuna ematen zaion arren, ez du Planak jasotzen duen irizpidea bere osotasunean betetzen.\nBestalde, euskararen zatia jasotzen duen zutabea zabalagoa da (10 cm) gaztelerazkoa jasotzen duenarena baino (9,5cm). Berez, honakoa euskarari lehentasuna emateko modua izanik ere, lehentasuna emateko modu hau ez dago jasota Euskara Planean.\n4. BANDOA izenburua jartzerakoan, euskara hutsez jarrita dago: BANDOA. Beraz, betetzen du Euskara Planak puntu honetan jasotzen duen irizpidea.\nVillabonan, 2019ko uztailaren 10ean\nIzpta. Maite Arregi Tejeria\nTxosten honek agerian uzten du EAJ-PNV alderdiaren akusazioak ez duela funtsik, izan ere, alderdi horrek alkatetza izan duen lau urtetan ez du euskararen erabilera araudia inondik inora errespetatu eta orain, eurek egin ez dutena hurrengo gobernu taldeari eskatzen aritzeak, alderdi honen koherentzia eta seriotasun falta erakusten du. Gainera aldaketa begi bistakoa izan da, udal gobernu honek egindako lehen bandoan, euskarari lehentasun osoa eman zaio eta horrenbestez, euskararen erabilera arauek finkatutako helburu eta filosofiarekin (euskarari lehentasuna ematea) bat egiten du guztiz.\nEuskararen erabilerari dagokionez, azken lau urteetan (aurreko legealdi osoan zehar) etengabekoak izan dira euskararen erabileraren araudiak ezarritako neurrien urraketak, bai bandoetan eta baita udal komunikazioaren alor guztietan ere; AMAVI aldizkariek ez dituzte euskara irizpideak bete, udalaren sare sozialetako kontuek ere ez, udalaren hainbat publikazio edo argitaratzeek ere ez dituzte euskararen erabilera arauak kontuan izan eta beste hainbat adibide ere jar daitezke.\nHau horrela izanda, harrigarria eta paradoxikoa da EAJ-PNV alderdiak, oposiziora pasa denean, bapatean publikoki erakutsi duen interesa eta kezka. Jokabide honekin, EAJ-PNV alderdia, salatzen duen horixe bera egiten ari da ("euskara arma bezala erabiltzea") eta gainera inolako arrazoirik edo argumenturik gabe.\nAzkenik, udal gobernu honek, argitaratuko dituen euskarri guztietan eta uneoro euskararen erabileraren araudia errespetatzeko konpromiso irmoa duela adierazi nahi du. Euskarari lehentasuna emateko dugun uste osoan berresten gara eta gure hizkuntzaren normalizazioan aurrera egiteko helburuarekin, euskararen erabileran eredugarriak izatea da gure bokazioa.


Deskonfinamenduan zaintza aringarriak eta gaixoak laguntzea baimentzeko eskatu du Duintasunez Hiltzeko Eskubidea elkarteak\nOsasun egoera gogorrena behin pasata, “heriotza ona” izateko eskubidea kontuan hartzeko eskatu du Duintasunez Hiltzeko Eskubidea elkarteak (DMD gaztelerazko sigletan). Hiru eskaera egin dizkio Deseskaladarako Komite Teknikoari; pertsona nagusien eta sendatu ezin daitezkeen gaixoen laguntza, zaintza aringarriak eta hileta erritualak baimentzea.\nArgazkia: Cadena SER.\n“Normaltasun berriak eskubide guztiak errespetatu behar ditu”, adierazi du Fernando Marin DMDko presidente ordeak. Orain arteko egoeran, osasun sistema leporaino beteta egon denean, eskubide batzuk ez betetzea ulergarria dela, baina egoera hobetzen denean horiek errespetatu eta betearazi behar direla adierazi du.\nDeseskalamendua bezala, neurri horiek ere era asimetrikoan ezarri beharko liratekela gehitu dute elkartetik. Dena den, oraingo egoeran, gaixorik dauden familiako kideak laguntzeko neurririk ez egotea “onartezina” dela adierazi dute, eta “segurtasun neurri eraginkorrak erabiliz” laguntza baimentzea eskatu dute.\nHileta zerbitzuei dagokienez, lehenengo fasetik aurrera baimenduko dituzte; hamabost pertsona batu ahalko dira aire librean egindakoetan eta hamar leku itxian egingo direnetan. DMDk oinarrizko zerbitzutzat deklaratzea eskatu zuen, “agur gizatiarrago bat baimentzeko, betiere segurtasun neurriak hartuta”.\nOsasun krisiaren asterik txarrenetan zaintza aringarriak izateko aukerarik izan ez dela uste du Marinek; medikuaren kontzientziaren araberakoa izan dela dio. Hori horrela, zaintza aringarriak bermatzeko eskatu dio Espainiako Gobernuari, etxeetan zein ospitale eta zaharren egoitzetan; sufrimendurik gabe eta duintasunez hil daitezen.\nDena den, osasun krisia ondo eta gaizki egindakoen inguruan eztabaidatzeko aukera ematen duela uste dute DMDtik, eta beraiek argi azaldu dute hobetu daitekeen hori zer den: heriotzaren momentua.\nKanal hauetan artxibatua: Covid-19ren biharamunari so | Heriotza | Adinekoen zaintza


Lidertzan sendo jarraitzen dau Arratiako bigarren taldeak - Arratia - Begitu.eus\nLidertzan sendo jarraitzen dau Arratiako bigarren taldeak\nAsier Abrisketa 2021-12-13 12:09\nArratia A bigarren da, lehenengoagaz bardinduta. Andrek barriz, sasoi txarragaz segiduten dabe eta lemoaztarrak bigarren postuan dagoz sailkapenean.\nGizonezkoen Arratia Ak, hilaren 11n Basconia B taldearen kontra jokatutakoa 1-0 galdu eban, etxetik kanpo. Liga osoan Arratiak galdu dauan partidu bakarra izan da hau. Datorren partidua etxean jokatuko dabe hilaren 18an, Moraza A taldearen kontra arrastiko 18:00etan. Hamalau jardunaldiren ostean bigarren da Arratia liderragaz bardinduta, 29 puntugaz.\nArratia B taldeak hilaren 12an jokatu eban Abadiño B taldearen kontra, 0-1 irabazi eban. Datorren partidua Mungia B taldearen kontra jokatuko dau, hilaren 19an, eguerdiko 12:00etan Urbietan. Hamabi jardunaldiren ostean lidertzan sendo segiduten dabe 31 puntugaz.\nAndrazkoen Arratia A taldeak hilaren 11ko arrastian jokatu eban Monte taldearen kontra etxean,0-3 galdu eban. Datorren jardunaldian hasiko dabe bigarren bueltea, etxean jokatuko dau Arratiak Nueva Montaña taldearen kontra, urtailaren bigarren astegoienean. Ligea sano ondo hasi eban arren, hainbat partidu daroaz Arratiak emoitza txarrakaz. Hamahiru jardunaldiren ostean hamargarren postuan dago 15 puntugaz.\nArratia B taldeak be jokatu eban hilaren 11, San Ignacio Bren aurrean 4-2 galdu eban Igorreko taldeak. Datorren partidua Peña Athl. Santurziren kontra jokatuko dau Urbietan hilaren 19an, 15:30ean. Hamar jardunaldiren ostean hamargarren postuan dago Arratia B 12 puntugaz.\nLemoako Harrobi taldeak 0-1 irabazi eban hilaren 11n Mungian bertako taldearen kontra jokatutako partidua. Datorren partidua Ibarsusi taldearen kontra jokatuko dabe 19an goizeko 10:00etan etxetik kanpo. Hamabi jardunaldiren ostean bigarren postuan dago Lemoako taldea 26 puntugaz.


Betok ondo gogoratzen du nolakoa izan zen institutu berrian izan zuen lehenengo eguna: ez zuen inor ezagutzen. Filosofiako eskolan, irakasleak taldeka lan egiteko eskatu zien, eta, orduan, bera hiru neska eta mutil bateko talde batengana hurbildu zen, hasieratik begiz jota baitzituen. Haiek aurrera egin zuten egin beharreko ariketarekin, eta, bitartean, Betok ondo zabaldu zituen belarriak, zer esaten zuten entzuteko, eta marrazkiak egiten hasi zen. Ondo sentitzen zen talde harekin. Gustatu zitzaion, barrez eta elkarren artean eztabaidatzen aritu baitziren. Parte hartzeko gonbit egin ziotenean, Betok bere lana erakutsi zien: marraztu egin zituen eta izengoiti bana jarri zien. Lucas irakasleak ikasgeletan sortzen duen giro atseginean, Betok lagunak egiteko gakoa zein den aurkitu zuen: norbera izatea.


Etxarri Aranazko musika eskolako matrikulazio epea zabalik - Etxarri aranatz - Guaixe.eus\nEtxarri Aranazko musika eskolako matrikulazio epea zabalik\nGuaixe 2022-06-23 11:31\nMusika eskolako ikasleek hilaren 12an plazan konztertua eskaini zuten.\nMusika ikasketaten izena emateko epea hilaren 30era arte egonen da zabalik.\nEtxarri Aranazko udal musika eskolak jakinarazi du 2022-2023 ikasturterako matrikulazio garaia zabalik duela. Musika ikasketan Etxarri Aranatzen egin nahi dutenek udaletxean edo Etxarri Aranazko Udalaren webgunearen bidez eman dezakete izena hilaren 30era arte. Musika eskolatik azaldu dutenez, bigarren matrikula epe bat zabalduko dute agorrilaren 16tik irailaren 3ra. Baina txanda horretan izena ematen dutenei musika eskolak ez die plaza bermatzen.\nUdal musika eskolan honako instrumentuak ikasteko aukera dago: pianoa, txistua, gitarra, biolina, zeharkako txirula, akordeoia, kantua, saxofoia, tronpeta, bateria, tronboia, bonbardinoa eta gitarra elektrikoa. Ikasleek gainera musika eskolako taldeetan parte hartzeko aukera dute. Honakoak dira: txistulari taldea, fanfarrea eta eskolania. Eskolatik azaldu dutenez, beste talde batzuk sortzeko aukera ere badago.


Neguko oporrak programa, 17 urte artekoak aspertu ez daitezen : Oarsoaldeko Hitza\nNeguko oporrak programa, 17 urte artekoak aspertu ez daitezen\nErrenteriako Udaleko Gazteria azpisailak Neguko oporrak programa abiatuko du bihartik hasita.\nBeraungo gazteleku eta ludoteka.\nErrenteriako Udaleko Gazteria azpisailak Neguko oporrak programa abiatuko du bihartik hasita. 0-17 urte arteko haur eta gazteei begira hamaika ekintza antolatu dituzte, azken horiek aspertu ez daitezen. Txikien Txokoa, 0-5 urte arteko haurrei begirakoa izango da eta hilaren 22, 23, 26, 27, 28,29 eta 30ean eta urtarrilaren 2,3 eta 4an (urtarrilaren 4an soilik ludoteketako erabiltzaileentzat) izango da zabalik 16:00etatik 18:45era Jose Luis Caso aretoan. Familia giroan egoteko guraso eta haurrei zuzendutako espazioa izango da. Helduek lagunduta izan beharko dute, beraz, haurrek. Haurren Txokoan, 6-12 urte arteko haurrak arituko dira egun beretan. Goizetan Errenteriako ludoteketan egingo dituzte ekintzak 11:00etatik 13:00etara, eta arratsaldez, Jose Luis Caso aretoan, 16:00etik 19:00etara. 4 urtetik aurrerakoentzat, gainera, Zinema Niessetan zinema izango da bi goizetan, 11:00etatik aurrera (ateak 10:30ean zabalduko dituzte). Hilaren 23an, Ballerina filma emango dute, eta 30ean Zipi eta Zape. Gonbidapenak zinema saio aurreko ostiralean banatuko dituzte arratsaldez Merkatuzarren eta sarrera kopurua mugatua da. 10 urtetik beherako haurrek heldu batez lagunduta joan beharko dute, eta heldu bakoitzak gehienez hiru haur eramatea izango du. Nerabeentzat Gaztelekuetan programa keta berezia egingo dute eta doakoa dira. ondoren egitaraua\nNerabeak 12-17 urte\nBihar, ostirala: Lehiaketa eta tailerrak Beraungo gaztelekuan (17:30-20:30)\nEtzi, larunbata: Ginkana Beraungo gaztelekan (17:30-20:30)\nHilak 26, asteartea: Lehiaketa eta tailerrak Beraungo gaztelekuan (17:30-20:00)\nHilak 27, asteazkena: Lehiaketa eta tailerrak Beraungo gaztelekuan (17:30-20:00)\nHilak 28, osteguna: Izuaren Etxea Aldakoenean (beraun) (17:00-21:00)\nHilak 29, ostirala: Kotiloia Gabierrotako Gaztelekuan (17:00-21:00)


"Denboraldi nahiko txukuna izan da, egoera kontuan hartuta" - Olazti - Guaixe.eus\n"Denboraldi nahiko txukuna izan da, egoera kontuan hartuta"\nMaider Betelu Ganboa 2020-10-06 12:46\n2020ko atletismo denboraldia despedituta, atseden hartzen ari da Grupompleo Pamplona Atletico taldeko Ruben Mendieta olaztiarra. Nafarroako 800 metroko txapeldunak lan ederra egin du Espainiako Kluben Arteko eta Federazioen Arteko Txapelketetan, eta neguko denboraldia prestatzen hasiko da aurki\nRuben Mendieta Pamplona Atletico Gurpompleo taldeko atleta da, eta distantzia erdietan aritzen da bereziki; iraupen-erdiko lasterkaria da. 2020 urteko 800 metroko Nafarroako txapelduna eta 400 metroko txapeldunordea da, eta denboraldi berezi hau bukatuta, atseden hartuko du aste pare batean hurrengo denboraldia prestatzen hasteko.\nNola moldatu zinen konfinamenduan entrenatu ahal izateko?\nEtxean korrika egiteko zinta dut, eta han entrenatu nuen. Horretaz gain, tutu batzuekin hesi batzuk egin nituen eta halako asmakizunak egin behar izan nituen, etxean ahal bezala entrenatzeko. Larrabiden maiatza bukaeran hasi genituen gure entrenamenduak.\nLarrabiden normal entrenatu ahal izan duzue edo segurtasun arauak direla eta mugak dituzue?\nMaskara jantzita sartzen gara Larrabidera, baina korrika egiteko eta entrenatzeko maskarak kendu ahal ditugu eta ohi bezala entrenatzen dugula esan daiteke. Gurea ez da kontaktuzko kirola; korrika egiten dugu, eta gure artean distantzia jarri eta banatuago arituz, ez dago arazorik. Lehiatzen ari garenean ere, une batzuetan gertuago egon gaitezke, baina printzipioz ez dugu kontakturik. Normalean ordu eta erdi edo bi ordu entrenatzen dugu egunero, eta korrika egiteaz gain, hesi ariketak egin eta gimnasioan pisu ariketak eta beste ere lantzen ditugu.\nZenbait kiroletan denboraldia bertan behera geratu da. Atletismoan egutegiari eutsi ahal izan diozue edo zenbait proba bertan behera gelditu dira?\nEgia esan, ez dira proba gehiegi erori. Besteak beste, abuztuan Nafarroako Atletismo Txapelketak jokatu genituen eta irailean Espainiako Kluben Arteko Atletismo Txapelketetan aritu gara, Espainiako Federazioen Arteko Atletismo Txapelketak jokatu ditugu… Meeting edo topaketaren bat erori da, baina txapelketak jokatu dira.\nUneren batean pentsatu izan zenuen denboraldi guztia eroriko zitzaizuela?\nBai. Zenbait taldekidek pentsatzen genuen txapelketa guztiak bertan behera geratuko zirela. Hortaz, pozik gaude jokatu ahal izan direlako.\nEta zer moduzko denboraldia izan da hau?\nMarkei begira aurreko urtekoa baino pixkatxo bat okerragoa, baina konfinamendua eta urte berezi hau kontuan hartuta, nahikoa ongi, egia esan.\nKonfinamenduak zure errendimenduan eragina izan du?\nEtxean entrenatuta, gauza batzuetan hobekuntza izan dut, baina beste batzuetan galdu dut, ezin izan ditudalako behar bezala landu. Orokorrean, aurten nire maila hartzea gehiago kostatu zait. Beste urte batzuetan ekainera sasoitsu iristen naiz, nire mailan, eta aurten denboraldia bukatu denean hartu dut nire maila. Konfinamenduak atleta batzuei mesede egin die eta beste batzuei ez.\nZeintzuk izan ziren denboraldiko lehen probak?\nLarrabidekoak, parte hartze librekoak. Proba hauetan nahi duen orok har dezake parte, eta uztailean jokatu ziren. Ez dira txapelketak, zure maila neurtzeko probak edo testak baizik, zure marka zehazteko balio dutenak. Gero txapelketetan aritzeko marka hauek hartzen dira kontuan. Nahiko ongi ibili nintzen. Aurreko urtean baino denbora motelagoak egin nituen, baina konfinamendua eta egoera kontuan hartuta, txukun. Distantzia erdietan aritzen naiz, 800 eta 400 metrotan. 800 metroak aurreko urtean 1:52 minututan egin nituen eta aurten 1:55 minututan, 3 segundo gehiago. Eta 400 metroak aurreko urtean 49.68 segundotan egin nituen eta aurten 50.27 segundotan, segundo bat gehiago.\nTest eta marka horiekin txapelketetarako sailkatzea lortu zenuen?\nBai. Abuztuan Nafarroako Atletismo Txapelketak jokatu genituen. 800 metroko lasterketa irabazi nuen (1:56 m), Hiru Herriko Ivan Legalen aurretik (1:57); eta 400 metrotan bigarrena sailkatu nintzen (50.52), Hiru-Herriko Mikel Calvoren atzetik (50.30), 22 ehunenekora. Nafarroan Mikel Calvo, Ardoiko Ayrton eta beste dira areriorik nagusiak; harreman ona dugu.\nHortaz, Nafarroako 800 metroko txapelduna eta 400 metroko txapeldunordea zaitugu.\nBai (kar, kar…). Lortutakoari esker Espainiako Kluben Arteko Txapelketan parte hartu ahal izan nuen, iraileko lehen asteburuan, Madrilen. Gizonezkoen 4x400m erreleboetan hartu nuen parte, Grupompleo Pamplona Atletico taldekide Oscar Urdanoz, Javier Leoz eta Iker Alfonso korrikalariekin batera. Lasterketan seigarrenak sailkatu ginen (3:17) eta taldekako sailkapen orokorrean Grupompleo laugarrena izan zen, talde nafar batek urte luzeetan lortu ez duen postua. Podiumera igotzear geratu ginen eta alde horretatik pena, baina sekulako lana egin genuen, eta oso kontentu gaude.\nDuela gutxi Federazioen Arteko Atletismo Txapelketa Absolutuan aritu zara, Ciudad Realen.\nIrailaren 19an eta 20an jokatu zen, eta Nafarroako selekzioarekin aritu nintzen. 4x400 m errelebo mistoan lehiatu nintzen, Kerry Iyoha, Alicia Carrera eta Iker Alfonsorekin taldea osatuta. Kataluniak irabazi zuen (3:27) eta gu, Nafarroa, 6. postuan sailkatu ginen (3:38). Lan ona, egia esan. Federazioen Arteko Atletismo Txapelketa Absolutuan Nafarroa 6. sailkatu zen, aspaldiko partez, eta oso pozik gaude.\nAtletismoan emaitza oso onak lortzen ari dira atleta nafarrak eta baita zure taldeak, Grupompleo Pamplona Atleticok.\nBai, azken urteetan asko hobetzen ari da atletismo nafarra. Instalazioak hobetu dira, eskoletan lan handia egiten da eta ezagutza handia duten entrenatzaileekin lan egiten ari gara, eta hori asko nabaritzen da. Entrenatzaile bat oso trebea denean, formazio handia duenean, hobetzen laguntzen zaitu. Entrenatzaileak nola zauden ikusten duenean, modu batera edo bestera zure entrenamendu plangintza moldatzen du, zure errendimendu hoberena ateratzeko. Ignacio Santamaria da gure entrenatzailea; entrenatzaile ona da eta harreman ona dugu.\nAurtengo denboraldia bukatu da?\nBai, aurtengoa despeditu da. Orain aste pare batean geldituko naiz; atseden hartuko dut, ez dut korrikarik egingo. Eta ondoren hurrengo denboraldia prestatzen hasiko naiz.\nIkuslerik gabe, atletismo txapelketek xarma galduko dute.\nZalantzarik gabe. Estadioak hutsik ikustea… entrenatzen ariko bazina bezala. Espainiako Txapelketetan giro bikaina egoten da, jende asko biltzen da estadioan. Eta estadioa hutsik dagoela jokatzea… aitortuko dizut lehiatzen ari garenondako tristea dela. Plus bat falta zaizu. Bestalde, segurtasun eta distantzia neurriak direla eta, ezin da gainontzeko atletekin egon. Eta hori nabaritzen da. Finean, korrika egin, txandala jantzi, ezin baitzen bertan dutxatu, maskara jarri eta etxera.\nNoiz hasiko da hurrengo denboraldia?\nEntrenamenduak aste pare batean hasiko ditut, Larrabiden, baina ez dakigu hurrengo denboraldiko egutegia zein izango den. Normalean azaro bukaeran edo abenduan hasten dugu neguko denboraldia, baina aurten oraindik ez dakigu noiz izanen den. Ea zer gertatzen den.\nZeintzuk dira neguko denboraldiko helburuak?\nMarka ahalik eta onenak egitea, Espainiako Neguko Txapelketa Indibidualean aritu ahal izateko. Hori da helburu nagusia.


Checkpoint Charlie - Wikipedia, entziklopedia askea.\nCheckpoint Charlie (1986)\nCheckpoint Charlie (2003)\nCheckpoint Charlie Berlingo Harresian kokaturiko kontrol pasabide bat da, egun jomuga turistikoa bihurtu dena. Estatubatuarrek eta sobietarrek kontrolatzen zituzten guneak konektatzen zituen (orain Mitte eta Kreuzberg auzoen tartean) eta edonork ez zuen bertatik pasatzeko baimena izaten.\n1961ean tanke sobietarrak eta estatubatuarrak, bat bestearen aurrean posizionatu ziren, arazoa ia-ia eztandarazi arte. Gerra Hotzaren garaian ihesaldi ikusgarriak izan ziren Ekialdeko Berlinetik; horietako batean hil zen Peter Fechter, 1962an, Mendebaldekoen begibistan odolusturik.\n1990eko ekainaren 22an eraitsi zuten kontrol gune hau eta Checkpoint Charlieko Harresiaren Museoa besterik ez zen zutik geratu. 2000ko abuztuaren 13an inaguratu zen berreraikitako kontrol-kaseta berria, benetakoaren kopia izango zena.\nGaur egun, Berlineko gune bisitatuenetakoa da. Kontrol guneaz gain, harresiaren historiari eskainitako museoa ere bisita daiteke, eta, alde berean, Kremlinean izan zen azken bandera eta gorde ziren zenbait horma puska.\n2004ko urriaren 31tik 2005eko uztailaren 5eraino AEDko erregimeneko biktimei eskainitako monumentu bat ere ikus zitekeen hemen, baina, eztabaida ugari sortu ondoren, desagertuta dago, jada.\nAzken aldaketa 27 azaroa 2019(e)an, 14:41(e)tan\nOrriaren azken aldaketa: 27 azaroa 2019, 14:41.


PRIBATUTASUN POLITIKA - BSK Legal & fiscal\n(2022/02/04tik indarrean dagoen bertsioa)\nPribatutasun Politika honek (aurrerantzean, “Pribatasun Politika”) www.grupobsk.com izeneko domeinuaren bidez sarbidea duen web-orriaren (aurrerantzean, “Webgunea”) erabiltzaile gisa zeuk ematen dizkiguzun datu pertsonalak BSK LEGAL & FISCAL ASOCIADOS SLPek (aurrerantzean, “BSK Legal & Fiscal”) biltzeko eta tratatzeko prozesua arautzen du. Barne dira blog zerbitzuak, sare sozialak, “Newsletter” informazio-zerbitzuak edo une bakoitzean Webgunearen bidez erabilgarri dauden bestelako funtzionalitateak. Hori guztia alde batera utzi gabe zuri beharrezko informazioa helarazteko eta, hala badagokio, zure adostasuna eskatzeko Webgunean eskuragarri dauden atal ezberdinetan, formularioetan edo zerbitzuetan ezarritako aurreikuspen zehatzak.\nBSK Legal & Fiscal sozietateak eskubidea du Pribatasun Politika aldatzeko legegintzan, jurisprudentzian eta/edo arlo administratiboan izaten diren berrikuntzetara nahiz une bakoitzean Webgunearen bidez garatzen dituen jardueretara egokitu behar denean, uneoro kontuan izanda zure eskubideak eta interesak.\nEdonola ere, BSK Legal & Fiscal sozietateak Pribatasun Politikan sartu ahal izateko baliabide tekniko egokiak emango dizkizu, datuen babesaren arloan aplikatzekoa den araudiari jarraituz kontuan izan behar ditugun informazio-betebeharrak behar bezala betetzeko.\n1. Nor da zure datu pertsonalen tratamenduaren arduraduna?\nZure datuen tratamenduaren arduraduna BSK LEGAL & FISCAL ASOCIADOS, S.L.P. da, merkataritza-sozietatearen helbidea da Zuatzu Enpresa Parkea, Oria eraikina, Zuatzu kalea 8, 1. solairua, eta IFZ B-75115840. Gipuzkoako Merkataritza Erregistroan erregistratua dago: 2.660 liburukia, 45 folioa, SS-36.663 orrialdea.\nBSK Legal & Fiscal-ek Datuen Babeserako Delegatua (DPO) izendatu du, BSK Legal & Fiscal-eko pribatutasunaren kudeaketaz eta kontrolaz arduratuko dena. Berarekin harremanetan jar zaitezke dpo@grupobsk.com helbide elektronikoaren bidez.\n2. Nola lortu ditugu zure datu pertsonalak?\nBSK Legal & Fiscal sozietatean tratatzen ditugun datu pertsonalak zuk zeuk eman dizkiguzu (i) WEBGUNEAREN bidez nabigatzean bete dituzun formularioen bidez (e.g. enplegu-eskaintzei eta/edo hautaketa-prozesuei buruzko formularioak); edo (ii) kontsulta egiteko mezu elektroniko baten bidez.BSK Legal & Fiscal sozietatean tratatzen ditugun datu pertsonalak zuk zeuk eman dizkiguzu (i) Webgunearen bidez nabigatzean bete dituzun formularioen bidez (e.g. enplegu-eskaintzei eta/edo hautaketa-prozesuei buruzko formularioak); edo (ii) kontsulta egiteko mezu elektroniko baten bidez.\nEmandako datu pertsonalak hirugarren batenak izango balira, ziurtatzen duzu hirugarren horri eman diozula Pribatasun Politikaren berri eta lortu duzula haren datuak BSK Legal & Fiscal sozietateari jarraian adierazitako helburuetarako, emateko haren adostasuna.\nBestalde, jakinarazten dizugu sare sozialetako zure datuak ere tratatu ditzakegula BSK Legal & Fiscal sozietateak erabiltzen dituen sare sozialetako profil korporatiboen bitartez, eta sare sozial bakoitzean ezarritako terminoak eta baldintzak jarraituz.\n3. Zein eratako datuak tratatzen ditugu?\nBSK Legal & Fiscal sozietatean tratatzen ditugu zurekin harremanetan jartzeko erabiltzen ditugun formularioen bidez eta/edo helbide elektronikoaren bidez eman dizkiguzun datuak, bai eta BSK Legal & Fiscal sozietateak erabiltzen dituen sare sozialetako profil korporatiboen bitartez lortu ditugunak ere.\nBSK Legal & Fiscal sozietatean, bereziki, honako datu-kategoriak tratatzen ditugu, Webguneaz egiten duzun erabileraren arabera:\nIdentifikaziorako eta harremanetarako datuak (e.g. izena, abizenak, NANa, posta-helbidea eta helbide elektronikoa, telefono-zenbakia, etab.).\nInterneteko nabigazio-datuak (e.g. IP helbidea, web-orrietako bisitak, wifi sareetako konexioak, etab.).\nBankuko datuak eta transakzio ekonomikoko datuak.\nEzaugarri pertsonalei, prestakuntzari, enpleguari, eta abarri buruzko datuak (BSK Legal & Fiscal sozietateak deitzen dituen eta zuk borondatez parte hartzen duzun enplegu eskaintzen/eskaeren eta/edo hautaketa-prozesuen kasuan).\n4. Zein helbururekin eta legitimaziorekin tratatzen ditugu zure datu pertsonalak?\nZure erregistroa Webgunearen erabiltzaile gisa kudeatu eta tramitatu, hau posible denean eta kontratua egin aurretiko neurrien zure eskaeran edo zurekin ezarritako kontratuzko erlazioan oinarri hartuta.\nWebgunearen bitartez BSK Legal & Fiscal-ek zure esku jartzen dituen eduki eta zerbitzuetan egiten dituzun sarbide eta erabilerak gestionatzea, blog zerbitzuak, sare sozialak edo momentu bakoitzean webgunetik irisgarri den beste edozein funtzionaltasun barne, kontratua egin aurretiko neurrien zure eskaeran edo zurekin ezarritako kontratuzko erlaziona oinarri hartuta.\nWebgunearen edo posta elektronikoaren bidez egiten dituzun informazio-eskaerak, iradokizunak, kexak edo erreklamazioak tramitatzea eta kudeatzea, eta kontratua egin aurretiko neurrien zure eskaeran edo zurekin ezarritako kontratuzko erlazioan oinarri hartuta.\nBSK Legal & Fiscal sozietatearekin Webgunearen bidez formalizatzen dituzun zerbitzuen eta produktuen kontratazioa tramitatzea eta kudeatzea eta erlazio kontraktual horretan oinarri hartuta.\nBaliabide ezberdinen bidez, baita elektronikoen bidez ere, BSK Legal & Fiscal sozietatearen, eta sozietateak eskaintzen dituen zerbitzu eta jarduera profesionalei buruzko, merkataritza eta publizitate komunikazioak, bai eta garrantzizko bestelako informazioa ere, zuri bidaltzea, betiere zuk adostasuna eman baduzu (eta adostasun horretan oinarri hartuta) edo, aurreikusitako legezko zehaztapenetan, BSK Legal & Fiscal-en interes legitimoan babestuta badago (marketin).\nZure baimena dugun kasuetan, BSK Legal & Fiscal-ek antolatutako jarduerak eta ekitaldiak kudeatu eta zabaltzea eta adostasun horretan oinarri hartuta.\nZure enplegu-eskaera edo enplegu-eskaintza bateko zure izen ematea eta hautaketa-prozesu bateko zure parte hartzea kudeatzea, zuk adostasuna eman baduzu, guzti hau hori buruzko kontratua egin haurretiko neurrien zure eskaeran oinari hartuta.\nGogoratzen dizugu, tratamendua zure adostasunean oinarritzen den kasuetan, edozein unetan ezeztatu dezakezula, libreki eta dohainik zure adostasuna, 7. atalean adierazitako terminoetan.\n5. Nori komunikatuko dizkiogu zure datuak?\nLegeak hala agintzen duen kasuetan bakarrik (e.g. Zerga Administrazioak, Justizia Administrazioa edo administrazio publikoak) komunikatuko dizkio BSK Legal & Fiscal sozietateak zure datuak hirugarren erakunde bati..\nBestalde, BSK Legal & Fiscal Estatu Batuetan kokatuta dauden hirugarrenen zerbitzuak (tratamendu-eragilea) zerbitzuak erabiltzen dituela jakinarazten dizugu “Newsletter” zerbitzuko komunikazioak eta beste komunikazio elektroniko batzuk bidaltzeko. Komunikazioen hartzaileen harremanetarako datuak Europako Batzordeak onartutako hirugarren herrialdeetan ezarritako tratamenduaren arduradunei datu pertsonalak transferitzeko kontratuaren klausula estandarren erabilerarekin babestuta.\n6. Zenbat denboraz gordeko ditugu zure datu pertsonalak?\nOrokorrean, zure datu pertsonalak gordeko ditugu eskuratu ziren helbururako beharrezkoak izaten jarraitzen duten einean eta horiek tratatzeko zuk emandako adostasuna atzera botatzen duzun arte (zilegitasun oinarria hau denean) edo datuak ezereztea eskatzen duzunean aurreko une batean, eta BSK Legal & Fiscal sozietateak dagozkion lege-betebeharrak betetzeko behar duen denbora gehigarrian.\nNolanahi ere, jakinarazten dizugu BSK Legal & Fiscal sozietateak datuak garbitzeko barne-politikak dituela ezarrita bere esku dauden datu pertsonalak gordetzeko epeak kontrolatzeko, eta datuak, beraz, ezereztu ahal izango dira jada beharrezkoak ez direnean eta/edo biltzean zuten helburuetarako egokiak izateari uzten diotenean.\nZentzu honetan, honako hau adierazten da: Ezaugarri pertsonalak, prestakuntza, enplegua eta abar aipatzen dituzten datuak, BSK Legal & Fiscal lanpostuen eskaintzak eta / edo hautaketa prozesuetan beren borondatez parte hartzerakoan, gehienez 2 urtez gordeko dira.\nZure irispide-eskubidea:zure datuen inguruko informazioa irispidean izateko eskubidea zuri buruzko zein datu pertsonal tratatzen ari garen jakin dezazun.\nZure datuak transferitzeko eskubidea: egoera jakin batzuetan, guri eman dizkiguzun zure datu pertsonalak erabilera orokorra eta irakurketa mekanikoa duen formatu egituratu batean jasotzeko eskubidea duzu, bai eta beste tratamendu-arduradun bati bidaltzekoa ere.\nEra berean, eskubidea duzu zure adostasuna edozein unetan kentzeko tratamendua zure adostasunean oinarritzen denean. Adostasuna kentzeak ez du eraginik izango kendu aurretik emandako adostasunean oinarrituriko tratamenduaren legitimitatean.\nEskubide horiek gauzatzeko eskaera idatziz egin behar zaio BSK Legal & Fiscal sozietateari, 1. atalean adierazitako posta-helbidean edo rgpd@grupobsk.com helbide elektronikoan.\nAzkenik, jakinarazi behar dizugu erreklamazioa jar dezakezula Kontrol Agintaritza eskudunean (BKS Legal & Fiscal-en kasuan, Datuak Babesteko Espainiako Agentzia), bereziki ezin izan badituzu zure eskubideak behar bezala gauzatu. Agintaritza horrekin harremanetan bere web-orriaren bidez jar zaitezke: www.aepd.es\nBSK Legal & Fiscal sozietateak konfidentzialtasun osoz eta sekretua gordetzeko betebeharra aplikatuz tratatuko ditu beti zure datuak, datuen babesaren arloan aplikatzekoa den araudian aurreikusitakori jarraituz eta zure datu pertsonalen segurtasuna bermatzeko eta datuok alteratzea, galtzea edo baimenik gabe tratatzea, eta datuetara baimenik gabe sartzea saihesteko neurri tekniko eta antolaketakoak hartuta, teknologiaren egoera, gordetako datuen izaera eta zer arriskuren mende dauden kontuan izanda.\nBestalde, adierazten dizugu BSK Legal & Fiscal sozietateak cookie politika duela ezarrita, eta honako esteka honen bidez eskura daiteke.


Ekaina. Baxoa eta Selektibitatearen garaia Euskal Herriko milaka ikaslerentzat. Inposaturiko froga, euskaraz Hego Euskal Herrian, ia osorik frantsesez Ipar Euskal Herrian. Geroaren txanpona azterketa batean airera botatzea, lehiakortasuna, urduritasuna…hona mugaren bi aldeetako ikasleak batzen dituena. Batxilergoko eta Lizeoko ikas-prozesua erabat baldintzatzen du bukaerako frogak.\nErrepikatzearen errepikatzeaz ikasitakoa goitika botatzeko ariketa zentzugabea da Selektibitatea. Baxoa berriz, Diziplina zientifikoak aparte utzirik, ez da hain eremu hesitua ; norbere iritzia plazaratu eta pentsamendua garatzeko bidezidor gehiago baimentzen ditu.\nKontua da, « eskolartekoaren ondotik zer ? » galderak oihartzun handiegia duela gutako anitzengan.\nIkasketen, lanaren eta bizi-proiektu baten eraikuntzaren urteetan, bertsoaren pieza non sartzen da desiren, espektatiben eta asmoen puzzlean ? Harremanak eta aisialdia ere prekarizatzen diren heinean, norberetik kantatzeak zer erran nahi du? Azken txapelketa nagusiko bertsolaririk gazteena eta bere (edo gure!?) belaunaldiko ordezkari bakarra, 23 urteko Nerea Ibarzabal izatea kasualitatea da?\nTags: Azterketatik eta Eskolartekotik emantzipaziora bertsolari gazteak eskola eskolartekoa gazteak hezkuntza plazak saioak sara


Hauteskunde Orokorrak 2015 | Ituna sinatu dute PPk eta UPNk | EITB Hauteskunde Orokorrak\nLaugarren Xedapena baliogabetzearen alde agertu da Rajoy\nForu Erkidegoaren eta EAEren batzea ahalbidetzen du Konstituzioaren Laugarren Xedapenak. UPNk eta PPk Hauteskunde Orokorretarako izenpetu duten itunaren sinadura-ekitaldian hitz egin du Rajoyk.\nHauteskundeetara elkarrekin joateko akordioa sinatu dute PPk eta UPNk\n4. xedapen iragankorra kentzearen alde agertu da Rajoy\nHauteskunde Orokorrak 2015: informazio guztia\nUPNk eta Alderdi Popularrak abenduaren 20ko Hauteskunde Orokorretara elkarrekin aurkezteko akordioa izenpetu dute, gaur, Iruñean. Iragarrita bezala, 10:45ean izan da sinadura-ekitaldia, Iruñeko erdiguneko hotel batean. Mariano Rajoy Espainiako presidenteak eta Javier Esparza UPN buruak sinatu dute ituna.\nAkordioaren arabera, Kongresurako hautagaitzako lehendabiziko bi ordezkariak eta laugarrena UPNkoak izango dira. Hirugarrena eta bosgarrena, berriz, Alderdi Popularrekoak. Senatuari dagokionez, popularrak izango dira zerrendako bi lehenak, eta UPNkoa hirugarrena.\nNafarroako erregimen forala errespetatzeko konpromisoa hartu du Rajoyk, eta, besteak beste, Nafarroaren Itun Ekonomikoa defendatuko duela agindu du. Foru Erkidegoaren eta EAEren batzea ahalbidetzen duen Konstituzioaren Laugarren Xedapena baliogabetzearen alde ere agertu da, "Konstituzioaren erreforma gauzatuko balitz".\nEspainiako Gobernuak ondokoa azpimarratu du: "Nafarroa Nafarroa da; Nafarroa forala da; Nafarroa espainiarra da".\nRajoyren aburuz, "oinarrizko bost printzipio" jasota daude akordioan; askatasunaren defentsa, hazkunde ekonomikoa, enpleguaren sustapena eta herritarren ongizatea aipatu du. "Erregionalistak eta popularrak oinarrizko gaietan ados gaude, eta nafarren gehiengoa horren alde dagoela uste dugu", esan du.\nIkusmin handia piztu du ekitaldiak, eta hedabide ugari bertaratu da. UPNko buruzagitzako kide ugari bertan izan dira, Esparzari babesa adierazteko. Hala nola, Jose Antonio Sola UPNko presidenteordea, Enrique Maya Iruñeko alkate ohia, Carlos Salvador diputatua, Patxi Yanguas senataria edota Carlos Garcia Adanero foru parlamentaria joan dira, besteak beste, sinadura-ekitaldira.\nRajoy 10:30 inguruan iritsi da hitzorduaren lekura. Ordurako, zain zituen Pablo Zalba, Carmen Alba, Ana Beltran, Cristina Sanz eta Jose Ignacio Palacios buruzagi popularrak.


Udako campusa egitea aurreikusten du Mondrak | Mondraberri Arrasateko Ataria\nHasiera Kirolak Udako campusa egitea aurreikusten du Mondrak\nHorretarako, klub zuri-moreak ondorengo neurriak hartuko ditu: “besteak beste, Donostia-ko txangoa kentzea, jarduerak indarrean dauden araudietara egokitzea, ezarritako higiene-neurriak betetzea eta astean parte hartzen dutenen kopurua murriztea”.\nBeheko testua: Mondragon CF / Argazkia: MB artxiboa.\nAzkenean, Mondrak Udako campusa ospatuko du. Aurten, campus-a desberdina izango da COVID-19ak sortutako egoerarengatik eta Osasun Sailak ezartzen dituen jarraibideetara egokituta egongo da. Ez dugu nortasuna galduko eta gure jarduerak multikirolean oinarritzen jarraituko dugu (osasun-arauetara egokituta), orain arte bezala Mojategi instalazioak eta Arrasate inguruak edukiko ditugu lekuko. Baina hori guztia higiene neurriak beteaz egingo dugu, campusa ingurune seguru batean ospatu ahal izateko.\nHartuko diren neurrien artean daude, besteak beste, Donostia-ko txangoa kentzea, jarduerak indarrean dauden araudietara egokitzea, ezarritako higiene-neurriak betetzea eta astean parte hartzen dutenen kopurua murriztea.\nUrtero bezala, kirol arloan eta pedagogian espezializatutako profesional talde bat izango dugu, eta, horri esker, haurrek esperientzia polit bat izateko aukera izango dute.\nAurrerago informazio gehiago bidaliko dizuegu, protokolo berriak aldatzen doaz eta, zuei jakineraziz zeintzuk izango diren hartutako azken neurriak.


Don, on [Sareko Euskal Gramatika]\nSan, santa, saindu\nAzkenik, Don eta haren aldaera On ere erabiltzen dira aposizioetan, izen bereziaren ezkerrean beti:\nAgur zuri, On Ramon Artola, agur bañan gero arte, oraindikan bai bertso batzuek irakurri nai nituke; beste gauza bat oso barrendik oraiñ esan nai nizuke, zu bezelako gizon abillak betiko biar luteke. (Bizi bedi euskera, Sanchez, K.)\nDon Manuel, begira zer egin didan zure mutil batek. (Santa Cruz apaiza, "Orixe")\nDoña Maria andre ona da ta alabatzat artuko zaitu. (Euskal eguna, Labaien, A. M.)\ndon Iuanek eban gomuta (Parnasorako bidea, Azcue, E.)\nEgitura horren antzeko beste bat da ahaidetasuna adierazten duten izen arruntek izen bereziekin osatzen dutena. Halakoetan izen arruntak ezkerretara joaten dira:\nOsaba Karlos dabil burua galdurik (Festara, Echagaray)\nAmona Mari-Axuntxiz oroitu nintzinan. (Kiton arrebarekin, "Orixe")\nKantauri itxasoko arroka batian, arrantzan ari nitzan illunabarrian; nola ez nekiela nuen kañabela autsirik, nabaitzen det etxe bat zegoela ur bazter-bazterrian antxeta bezela, t esango nuke nere begiyetan dela an ezagutu nuen amona Mikela. (Idazlan-sorta, Arzak, A.)\nOrregatik aiz i Kaltzaundi ta amona Inaxiren besoetako semea. (Ardi Galdua, Azkue, R. M.)\nEmen papella, libru txikia, gurutzetxua, ta or santuak, silla polita, bere basua, amona Piak emandakuak. (Au poza senti det, Iraola, B.)\nEz ditut hemen aipatuko, oraiko gure antzertiaren sustrai zaharrak, hala nola: Zanpantzar, Matin Artza, Olentzero, Amona Mantagorri, eta gainerateko, jostagailu herrikoiak. (Hitzaldi eta mintzaldi, Larzabal, P.)\nGari-pilleko txoria baiño ba da pozago dagonik: Petiri jaun ta amatxi Matiste garia garbi ikusirik. ("Euskaldunak", "Orixe")\nAuxe zan andra Juanak eindako sermoia, Zeñetarako daukan auzoko doia, Biotza zelan daukan argizagizkua, Limosnagintzarako zabala eskua, Dalako prestu, apatz, errukitsu dana, Eskekoak deituten deutse, ama Juana. (Ama euskeriaren liburu kantaria, Arrese Beitia)\nAitatxi Ganix, sukaldeko atean agertzen da. (Bordaxuri, Larzabal, P.)\nAtsegina zan, zinez, Leaburuko elizatxo txukunean sartzea! Baina norbait, diotenez, Isabel, Leonen izeba Isabel, asi omen zan Medelengan belztasunen bat nabaritzen; ta, isil-misilka lenengo, txutxumutxu gero, zurru-murru geroago ta esan-mesanez azkenean, nunnai, Leabururen lau egaletako sukalde guztietan zabaldu zan: Apaizaren aita etzala kristau ona, Pazkoazkoa etzuela egin; Elizan, oiutegira bai; opalmaira, ordea, etzala beintxo ere urbildu. (Ardi Galdua, Azkue, R. M.)\nZu baiño morroskoagoak ikusi ditut nik izeba Martareneko taskan egoten nintzanean, isiltzen eta ospa-egiten ere. ( Araibar zalduna, Erkiaga, E.)\nOTTO PETTANEN ASTOA Zoin pollita zen otto Pettanen astoa, bere beharri luzekin, bere buru apalarekin, bere begi ilunekin eta bere lepo meharrarekin! Herriko astorik pollitena, otto Pettanen asto xuria. (Mendekoste gereziak, Etchepare, J. B.)\nHala ere, izen arrunta eskuinean dela ere badira adibide batzuk:\nAnjel aitona (Barriola)\n[…]emen datoz Ana Josepa ta Katalin, Paula ta Manuel, Mikalla ta Inazio Mari; gurdian dakarte Joanes aitona, gure artzai buruzuria, ta eliz-mai aurreko aulkietaraño Jose Ramonek darama besotik;[…] (Garoa, Aguirre, D.)\nBatzuetan bikoizketak ere gertatzen dira:\nHain pollita da, non Narbaitz jaun kalonjeak berriz ager-arazi baitu Gure herria deitu aldizkarian. (Euskal Literaturaz, Lafitte)\nMgr. Tessier Baionako jaun apezpikua.\nKontu honetaz, dena den, badirudi ohiturak aldatu direla historian zehar, eta usadioak ere ez direla denak berdinak. Autore batzuentzat hainbeste jaun eta andere jartzea ez da beharrezkoa. Hiriart-Urruty, J.k, esaterako, hau esan zuen, "jaun" hitzaren erabileraz:\nBota jauna edo deus ez. Hoberenik, hamarretarik bederatzitan, «Jauna» baino ere deus ez. Eskuarago da. Eskuaraz ongi mintzatzeko ez da aski hitzak banazka eskuarazko izaitea. Hura da bakarrik eskuaraz mintzo, nor ere mintzo baita eskualdunak bezala.\nEa bada nor entzunen duzuen erraiten gutartean, edo zoin jaun ttipi ala handi bere izenaz deitzen delarik: «Jaun Oihanburu», edo «Jaun Errekarte»? —Ez eta Errekarte edo Oihanburu jauna. Izenaren aitzinean ala ondotik, bardin gaizki doa jaun hori.\nOihanburuko jauna ba; Errekarteko jauna ba; eta etxeko jauna ere ba.\nBainan eskualdunak bere sinaduratzat dakarren izena bera berik aski izen da gehiagoko forradurik gabe. (Zezenak errepublikan, Hiriart-Urruty, J.)\nHala ere, aposizioa oso lagungarria da zenbatzaileak eta adjektiboak inguratzaile asko dituztenean:\nhiru lagun etorri dira, oso jatorrak\nhiru lagun, oso jatorrak, etorri dira\nLau neska etorri ziren, oso politak, desfilean izena emateko.\nLau neska, oso politak, etorri ziren desfilean izena emateko.\nEuskara Institutua, EHU, "Don, on", Sareko Euskal Gramatika (SEG), www.ehu.eus/seg


EH Bilduk terrazen ordenantzaren eguneratzea modu transbertsalean lantzea eskatu du - etakitto.eus\nEH Bilduk terrazen ordenantzaren eguneratzea modu transbertsalean lantzea eskatu du\nUdal Gobernuak terrazen ordenantza moldatzea planteatu du eta, berritasunen artean, orain arte terrazarik eduki ez duten tabernei zerbitzu hau eskaini ahal izateko aparkalekuak okupatzeko baimena ematea dago. EH Bilduk adierazi duenez, ados daude “ostalaritza zerbitzuek terrazak instalatzeko erraztasunak izatearekin eta ordenantza moldatzearekin”, baina eztabaida eta lanketa transbertsalagoa eskatzen dute. “Bestela hankamotz geratzen da”, alderdiaren ustez.\nEH Bilduren ustez, “gaia ezin da modu estankoan landu, eskaera guztiak Hirigintzan aztertuz. Trafiko Batzordeak adibidez, asko dauka esateko. Gainera, espazio publikoa pribatizatzen den neurrian, espazio publiko berria sortu beharko litzateke”.\nOrdenantzaren eguneratzearekin batera, paraleloan, aparkaleku berriak sortzea eta espazio publikoa handitzea eskatu du EH Bilduk. “Jaso berri dugun txosten tekniko batek San Juan eta Bidebarrieta kaleetako OTA aparkalekuak aparkaleku txuri libreetan bilakatzea gomendatzen du”, diotenez.\n« Eibarko zarata maila nabarmen jaitsi da azken 13 urteetan Eibar Igerixaneko bederatzi ordezkarik hainbat domina irabazi zituzten Gipuzkoako V. Open Sarian »


OROKIETAKO MEDIATEKA: LGTBI\nMaiatzaren 17an, LGTBI kolektiboarekiko Fobiaren aurkako Nazioarteko Eguna da. Dibertsitatea aldarrikatzeko eguna da, eta Zarauzko Udalak eta herriko ikastetxe guztiek bat egiten dugu aldarrikapen honekin.\nUrtero bezala, ostadarraren banderak jarriko dituzte ikastetxeetan eta udaletxeko balkoian Naizena naizela, onartua lelopean.\nAstelehenean, maiatzaren 18an, Antoniano aretoan, arratsaldeko 18:30etan, "Transexualitatea haurtzaroan" gaiaren inguruko mahai ingurua izango da. Gaiarekin harreman zuzena duten hiru lagun: Chloe Cruz zarauztarra (16 urte ditu eta transexuala da); Ainhoa Arregi zarauztarra (11 urteko haur transexual baten ama da); eta Bea Server (Chrysallis elkarteko kidea, sexologoa eta haur transexual baten ama)\nGaia hezkuntza arloan lantzearen beharra azpimarratzen da. LGTBI ikasleek "bazterketa eta jazarpena" jasaten dute maiz ikastetxe eremuan.\n1990eko maiatzaren 17an, Osasunaren Mundu Erakundeak (OMS) homosexualitatea ezabatu zuen gaixotasun mentalen zerrendatik.\nGertakari historikoa izan zen, eta aurrerapauso itzela sexuorientazio eta nortasun jakin batzuk gizartearen berezko aniztasunaren bereizgarri gisa aitor zitzan gizarteak berak. Azken hamarkadan, maiatzaren 17a LGTBI pertsonen (lesbiana, gay, bisexual, transexual eta intersexualen) aurkako gorroto eta indarkeria mota ororen aurkako eguna bihurtu da.\nLegeak aldatu eta gizarteak aurrera egin arren, LGTBI kolektiboko pertsona askok jasaten ditu oraindik orain bazterkeria, estigmatizazioa eta indarkeria. EAEko gizarteak, beraz, bide luzea dauka aurrean, berdintasun egiazkoa eta eraginkorra lortuko badu. Zoritxarrez, aurreiritziak, uste faltsuak,estereotipoak, bazterketa eta gorrotoa oraindik ere gizarteko sektore askotan sakon errotuta daude.\nBideo pare bat erantsi ditugu gai honekiko sentsibilizatzeko.\nPublicado por Orokieta en 16:23\nEtiquetas: baloreak , Bideoak , Bizikidetza , Gomendioak , orientabideak


Estebeneko borda, Veaux lepòa, Mehatze lepoa, Zelaiburu, Epaltza ur-jauzia, Itsusiko haitzak\nTontor eta leku izenak: Estebeneko borda, Veaux lepòa, Mehatze lepoa, Zelaiburu, Epaltza ur-jauzia, Itsusiko haitzak\nDistantzia: 9 km. 3 ordu eta 10 mn.\nIngurunea: Amildegiak, bidezidorrak, putreen habiak, ezproiak, korridoreak, ur-jauziak... Aritzakungo haranak kontraste handiz beteriko parajeak biltzen ditu, ederrak guztiak. Ibilbide honek horietako asko biltzen ditu.\nAbiapuntua: Estebeneko borda (Baztan)\nAmildegiak, bidezidorrak, putreen habiak, ezproiak, korridoreak, ur-jauziak... Aritzakungo haranak kontraste handiz beteriko parajeak biltzen ditu, ederrak guztiak. Ibilbide honek horietako asko biltzen ditu.\nItsusiko haitzak, Alkaxuriko magaletik. MIKEL ARRIZABALAGA\n2016-01-19 / Mikel Arrizabalaga\nErrobi eta Baztango haranen artean gailentzen diren mendi sakan eta mazeletan, gizakiaren bilakaeraren lekuko izan diren aztarna ugari daude. Ibilaldi honetan, Mehatze lepoan aurkituko ditugun monumentu megalitikoen ingurua ezagutzeaz gain, naturak bortizki zizelatutako Itsusiko haitzak bisitatuko ditugu. Hamaika sentsazio ezberdinez gozatzeko inguru paregabea.\nEstebeneko borda aterpearen ondotik abiatu, eta errepidean zehar Veaux mendatera jaitsiko gara. GR-10ari dagozkion bide seinale zurigorriek erakutsiko diguten bideari jarraituz, berehala hasiko gara maldan gora. Errepidera iristean, bertatik Mehatze leporantz igoko gara. Leku honetan Lapurdiko, Nafarroa Behereko eta Nafarroako lurraldeak elkartzen dira, eta inguruan Burdin Aroko zenbait harrespil daude. Metro batzuk beherago, garotan etzanda dagoen iruinarri ederra. Bidetik at, Artzamendi aldera metro batzuk igo eta harrespil osatuenetako bat aurkituko dugu, eta haren zazpi harri handiek osatzen duten zirkuluaren barruan «81» mugarria! Nonbait, XIX. mendean mugarriak jartzeari ekin ziotenean, ez zitzaien bururatu harrespilaren erdian jartzea baino leku hobeagorik.\nBidera itzuliko gara, eta garo artean zabaltzen den bide zabalari jarraituko diogu. 82 eta 83 mugarrien ondotik pasatzean, ezkerrera pagadi trinkoa lagako dugu. Bat-batean, aurrez aurre panoramika ikusgarria zabalduko zaigu: Iparlako harresi luzea eta Alkaxuriko (Irubelakaskoa) piramide zorrotza. Aurrera segitu eta Zelaiburuko lepora iristean, gure mendean sakan zirraragarria amaitzen den lekuan Aritzakun eta Urritzateko haranak elkartzen diren Sumusakoborda ikusiko dugu. Atseden hartu ostean, bidezidorrari helduko diogu, eta oso pikoa den malda sigi-sagan jaisten hasiko gara Itsusiko lehen haitzera igotzeko garo artean zabaltzen den xendarekin bat egin arte. Puntu honetan, GR-10aren markak utziko ditugu. Beherantz jarraituz gero eta Aruxia baserrira heldu aurretik, Harpeko Sainduaren kobazuloa ezagutzeko aukera izango dugu.\nGaro artean marrazten den xendan zehar, Martikoenera iritsiko gara. Hemen, ikuspegia erabat aldatuko da: orain arteko zelai lau eta belartsuak Aritzakungo haraneraino 400 metroz amiltzen diren lehen pareta ikaragarriekin ordezkatuko dira. Borda zaharraren aztarnen ondotik pasatu, eta bidezidor estuari jarraituko diogu. Lepo txiki bat gainditu, eta Itsusiko ezproi nagusira igoko gara. Beherago, hirugarren haitza eta Epaltza punta, bost metroko haitz zorrotza. Iparralderantz zuzentzen den bidetik, Epaltzako erreka igaro eta laugarren haitzera helduko gara. Saroe abandonatuaren ondotik, laurogei metro dituen Epaltzako ur-jauzia ikusteko parada izango dugu.\nBaina bada paisaia honetan ohiko bihurtu den beste osagai bat: saiak edo putreak daude. Pirinioetako isurialde honetan dagoen koloniarik garrantzitsuenek babesa bilatu dute sakan malkartsu hauetako paretetan. Argazki makina on batekin argazki ederrak atera daitezke eremu horretan. Hala ere, argazkiak urrutitik egitea komeni da, eta harkaitzetako biztanleei ahal den gutxien traba egitea.\nHarrizko itxitura bat inguratu eta bosgarren haitza izan daitekeenaren ondora heldu aurretik, eskuinera ikusi dugun pistan barrena abiatuko gara jarraian. Laster, Iguzkizelaira helduko gara, bidegurutze baten ondora. Eskuinera, Iguzkimendi inguratuz, Mehatzeko lepora doana utzi eta ezkerrera Veaux leporantz zuzentzen dena hartuko dugu. Pista oso zabala da, eta lepora iritsi aurretik berriro bat egingo dugu GR-10aren bide seinaleekin. Errepidea gurutzatu, eta Estebeneko bordara igoko gara.


Abiadan (Saia Goait) | Txantxangorria-Euskal karaokeak\n2019(e)ko abenduak 13 txatxangorri0 comment\nEsperoaren gasolina usain zakarra.\nBizi ta maitatzea bisita baten mugatzen, bi ziten artean zenbat bizipen.\nErrepide latzetan etenpuntuak eten, abiadan.\nSegunduz segundu, minutuz minutu\nsemearen besarkadak zenbatuak ditu, beratu ditu bere etsi ta min guztiak.\nUrduritasunak, kezkak izan arren azal latzean,\nama baten laztanak edonor kokatzen du etxean.\nBizi ta maitatzea…\nMendeku zergen zergatia argia, ordaina senideek,\nbaina saririk ez dute ezagutzen asfaltoan urtu diren oinek.\nEzerk ez du geldiarazten sustraia bere bidean denean,\nezin hormak jasan arrakalak, ezin, ezin.\nKaraokeakabestia, abestiak, basque music, de la Maza, Euskal Herria, Euskal karaokeak, euskal musika, euskara, Euskaraokea, euskaraz, euskera, euskeraz, Ga2, Gabi, Gabi de la Maza, gabidelamaza, Gabirel, Gorliz, karaokea, karaokea abestia, karaokeak, musica vasca, musika, txantxangorria, txatxangorri, txatxangorria\nPrevious Previous post: Un violador en tu camino (euskaraz) Bera eskualde feminista Euskal Herria\nNext Next post: Maitia nun zira (Juan Pablo Lizarza)


Atxagaren "Seven Houses in France" eleberria, urteko itzulpenik onenen zerrendan Erresuma Batuan. Bernardo Atxaga\nHemen zaude: Sarrera » Albisteak » Atxagaren "Seven Houses in France" eleberria, urteko itzulpenik onenen zerrendan Erresuma Batuan\nAtxagaren "Seven Houses in France" eleberria, urteko itzulpenik onenen zerrendan Erresuma Batuan\n2012-05-03 ¦ Sariak\nBernardo Atxagaren Zazpi etxe Frantzian liburuaren ingelesezko itzulpena ("Seven Houses in France") Oxford Weidenfeld Translation Prize sariketako finalisten artean sartu da. Azken urtean zehar ingelesera egindako itzulpen lanik onenak saritzen ditu. Beste 5 lanekin batera, Margaret Jull Costak egindako itzulpen bikaina dago hautagaien artean.\nAzken asteotan albistegi honetan bertan azaldu dugun bezala, Zazpi etxe Frantzian eleberria oso harrera ona ari da izaten Erresuma Batuan (ikus, adibidez, 1, 2, eta 3).\nOraingoan, beste sari baten berri eman behar dugu. Izan ere, liburuaz gain, itzulpena bera ere beste sariketa bateko finalisten artean sartu baita. Oxford Weidenfeld Translation Prize sariak urtean zehar ingelesez argitaratutako itzulpenik onenak saritzen ditu eta 2012. urteko 6 finalisten artean Atxagak idatzitako eta Margaret Jull Costak itzulitako "Seven Houses in France" eleberria sartu da.\nHona hemen finalisten zerrenda osoa:\nMargaret Jull Costak itzulitako "Seven Houses in France" (Bernardo Atxaga. Harvill Secker)\nJohn Ashberyk itzulitako "Illuminations" (Arthur Rimbaud. Carcanet)\nJudith Landryk itzulitako "New Finnish" (Diego Marani. Grammar)\nHoward Curtisek itzulitako "How I Lost the War" (Filippo Bologna. Pushkin)\nRosalind Harveyk itzulitako "Down the Rabbit Hole" (Juan Pablo Villalobos. And Other Stories)\nMartin McLaughlinek itzulitako "Into the War" (Italo Calvino. Penguin)\nOxford-Weidenfeld itzulpen saria 1999. urtean eman zen lehenengoz eta urtero-urtero Europako edozein hizkuntzatik ingelesera itzulitako lanik onenak saritzen ditu. Orain arteko irabazleen zerrenda antolatzaileen webgunean aurkitu dezakezue.\nZerrenda horretako sarituen artean, bada 3 aldiz errepikatzen den izen bat, Margaret Jull Costa itzultzailearena, hain zuzen ere. Margaret Jull Costa da Atxagaren lanak ingelesera itzuli dituena eta jada hiru aldiz irabazi du Oxford-Weidenfeld saria. Hogeita bost urtetik gorako esperientzia dauka eta portugesezko eta gaztelaniazko hainbat idazleren itzultzailea da, besteak beste, Javier Marías, Fernando Pessoa, José Saramago, Ramón María del Valle-Inclán eta Eça de Queiroz. Baita Atxagaren lanen itzultzaile ere (gaztelaniazko bertsiotik abiatuta). Jaso dituen sarien artean, 2008an PEN Book-of-the-Month Translation Award lortu zuen eta orain mintzagai dugun Oxford Weidenfeld saria ere hiru aldiz irabazi du, ondorengo lanengatik: José Saramagoren All the names (2000), Eça de Queiroz-en The Maias (2008) eta José Saramagoren Elephant's Journey (2011). Atxagaren beste lan bategatik ere itzulpen saria jaso zuen 2010. urtean, Times Literary Supplement Translation saria, The Accordionist's Son lanarengatik.


Jardunaldi teknikoen ziklo berria | IMQ Prevención\nIMQ Prevención > Prentsa aretoa > Jardunaldi teknikoen ziklo berria\nIMQ Prevenciónetik “Laneko Arriskuen Prebentzioari buruzko Legearen 25. urteurrena. Iragana, orainaldia eta etorkizuna” jardunaldian izena ematera GONBIDATZEN ZAITUGU.\nJoan den azaroaren 8an, Laneko Arriskuen Prebentzioari buruzko Legearen 25. urteurrena bete zen. Lege gazte hau, helduarora doana, munduko pandemia baten bigarren olatuan murgildua dago orain.\nHala ere, argi geratu zaigu birusaren hedapenaren aurkako oztopo garrantzitsuenetako bat, laneko arriskuen prebentzioaren arloko eguneroko lana dela. Izan ere, kontingentzia-planak ezartzen diren lantokiak, COVIDaren aurkako eremu seguruak dira.\nEsparru honetan, IMQ Prevenciónek monografiko bat egin nahi du Prebentzio Legeari buruz; 25 urte hauen errepasoa eginez, legea ezartzearekin lortu den guztia berrikusiz, baita egungo egoera eta etorkizuneko erronkei buruz hitz egiteko ere.\nHorren guztiagatik, 3 jardunaldi tekniko antolatu ditugu, “Prebentzio-legea; iragana, oraina eta etorkizuna” izenburupean.\nZikloaren lehen jardunaldian, azaroaren 20an, inaugurazio-ekitaldian Idoia Mendia andrea, Eusko Jaurlaritzako lehendakariordea eta Lan eta Enplegu sailburua, eta Gotzone Sagardui andrea, Eusko Jaurlaritzako Osasun sailburua izango dira.\nData eta ordua: 2020ko azaroaren 20an, 9:30etik 11:30era\nNon: Baroja aretotik (Bizkaia Aretoa. EHU-UPV) eskeinitako on-line emanaldia. Jardunaldia ikusteko esteka bat jasoko duzu.\n· IDOIA MENDIA\nEusko Jaurlaritzako lehendakariordea eta Lan eta Enplegu sailburua\n· GOTZONE SAGARDUI\nEusko Jaurlaritzako Osasun sailburua\n· LOURDES ISCAR\nOsalaneko zuzendari nagusia\n· JOSÉ ANTONIO CARNERO FERNÁNDEZ\nBizkaiko Lan Ikuskaritzako burua\n· JESÚS DALMAU\nIMQ Prevencióneko zuzendari nagusia\nOharra: KOSTURIK GABEKO PARTE-HARTZEA.\nIZENA EMAN NAHI DUT >>


EUSKADI.-Beasaingo enpresa batean lapurtzen harrapatu dute 36 urteko gizonezko bat\nBeasaingo Ertzainetxeko agenteek E.E.S.B. 36 urteko gizonezkoa atxilotu dute gaur goizaldean Gipuzkoako herri horretan, bertako lantegi batean lapurtzea egotzita. Fabrikako aldageletan ezkutatuta aurkitu dute poliziek.\nEuskal Poliziaren arabera, gaur goizaldeko 2,30etan, Antzizar kaleko enpresa bateko segurtasun-langileek Ertzaintzari deitu diote, bertako bulegoetan gizonezko bat lapurtzera sartu dela jakinarazteko.\nBehin hara iritsita, eta deia egin dutenekin harremanetan jarri ondoren, lantegia miatu dute ertzainek, eta gizonezko bat (E.E.S.B.) aurkitu dute aldageletako dutxa batean ezkutatuta. Lapurreta delitua egotzita atxilotu dute. Enpresako langileen armairu batzuk indarrez ireki dituela egiaztatu dute agenteek.\nBeharrezko izapideak amaitu bitartean, atxilotua Ertzaintzaren egoitzan dago, epailearen aurrera noiz eramango duten zain. Aurretik ere hemeretzi aldiz atxilotu dute.